Мирзачўл туманида Фуқаролар йиғини раиси (оқсоқоли) сайлови жорий йилнинг 18 май куни давом этади » Мирзачўл тумани ҳокимлиги расмий сайти\nМирзачўл тумани ҳокимлиги » Янгиликлар » Мирзачўл туманида Фуқаролар йиғини раиси (оқсоқоли) сайлови жорий йилнинг 18 май куни давом этади\nМирзачўл туманида Фуқаролар йиғини раиси (оқсоқоли) сайлови жорий йилнинг 18 май куни давом этади\nЖорий йилнинг 18 май куни қуйидаги:\n- “Мустақиллик” маҳалла фуқаролар йиғинида соат 9-00 да Янгидала маданият маркази биносида.\n- “Ержар” маҳалла фуқаролар йиғинида соат 9-00 да Ўзбек-Қозоқ миллий драмма театри биносида.\n- “Ғалаба” маҳалла фуқаролар йиғинида соат 9-00 да 11-умумтаълим мактаби биносида.\n- “Тошкент” қишлоқ фуқаролар йиғинида соат 9-00 да Мирзачўл касб-ҳунар мактаби биносида “Фуқаролар йиғини раиси (оқсоқоли) сайлови” ўтказилади.\n“Мустақиллик” маҳалла фуқаролар йиғини раиси (оқсоқоли) лавозимига\nОналбаева Гулнора Бахтияровнанинг таржимаи ҳоли\nОналбаева Гулнора Бахтияровна 1967 йилда туғилган, миллати-ўзбек, маълумоти - олий, мутахассислиги мактабгача педагогика ва психология ўқитувчиси.\nМеҳнат фаолиятини 1988 йилда Мирзачўл тумани “Булдиршин” мактабгача таълим муассасаси тарбиячиси вазифасидан бошлаган. Давлат корхона ва ташкилотларида йилдан ортиқ ишлаган, шундан 12 йил турли раҳбарлик лавозимларида меҳнат қилган.\nҲозирги кунда Халқ депутатлари Мирзачўл туман Кенгаши депутати. “Мустақиллик” маҳалласида 50 йилдан буён доимий яшайди\nМардонов Ғайрат Раджабовичнинг таржимаи ҳоли\nМардонов Ғайрат Раджабович 1981 йилда туғилган, миллати-ўзбек, маълумоти - олий, мутахассислиги касбий таълим (телекоммуникация).\nОилали, 3 нафар фарзанди бор. 2004 йилда Самарқанд алоқа касб-ҳунар коллежи ўқитувчиси вазифасида меҳнат фаолиятини бошлаган. Давлат корхона ва ташкилотларида 18 йилдан ортиқ турли лавозимларида меҳнат қилган.\nҲозирги кунда Мирзачўл тумани ҳокимлиги қишлоқ хўжалиги масалалари бўйича бош мутахассиси лавозимида фаолият кўрсатиб келмоқда. “Мустақиллик” маҳалласида 13 йилдан буён доимий яшайди.\n“Ержар” маҳалла фуқаролар йиғини раиси (оқсоқоли) лавозимига\nСувонқулов Шавкат Абдурашидовичнинг таржимаи ҳоли\nСувонқулов Шавкат Абдурашидович 1974 йилда туғилган, миллати-ўзбек, маълумоти - олий, мутахассислиги муҳандис-технолог.\nОилали, 4 нафар фарзанди бор. 1996 йилда Мирзачўл туман "Дўстлик" маҳалла фуқаролар йиғини котиби вазифасида меҳнат фаолиятини бошлаган. Давлат корхона ва ташкилотларида 26 йилдан ортиқ ишлаган, шундан 12 йил турли раҳбарлик лавозимларида меҳнат қилган.\nҲозирги кунда Мирзачўл тумани “Тоза ҳудуд” давлат унитар корхонаси бошлиғи лавозимида фаолият кўрсатиб келмоқда. “Ержар” маҳалласида 45 йилдан буён доимий яшайди.\nСаримсаков Закир Нематовичнинг таржимаи ҳоли\nСаримсаков Закир Нематович 1965 йилда туғилган, миллати-ўзбек, маълумоти - олий, мутахассислиги инженер-гидротехник.\nОилали, 3 нафар фарзанди бор. 1987 йилда Зафаробод тумани “Уч қахрамон” давлат хўжалиги ишчиси вазифасида меҳнат фаолиятини бошлаган. Давлат корхона ва ташкилотларида 35 йилдан ортиқ турли лавозимларида меҳнат қилган.\nҲозирги кунда “Ержар” маҳалла фуқаролар йиғини маҳалла фаоли. “Ержар” маҳалласида 14 йилдан буён доимий яшайди.\n“Ғалаба” маҳалла фуқаролар йиғини раиси (оқсоқоли) лавозимига\nХакимов Тухтасин Эшмоновичнинг таржимаи ҳоли\nХакимов Тухтасин Эшмонович 1965 йилда туғилган, миллати-ўзбек, маълумоти - олий, мутахассислиги рус тили ва адабиёти ўқитувчиси.\nОилали, 8 нафар фарзанди бор. 1989 йилда Самарқанд вилояти Булунғур тумани 8-мактаб ўқитувчиси вазифасида меҳнат фаолиятини бошлаган. Таълим тизимида 35 йилдан ортиқ меҳнат қилган.\nҲозирги кунда Жиззах давлат педагогика институти ҳузуридаги Мирзачўл агросанаот техникумининг ўқув бўлими услубчиси лавозимида фаолият кўрсатиб келмоқда. “Ғалаба” маҳалласида 20 йилдан буён доимий яшайди.\nҚобилова Холбибининг таржимаи ҳоли\nҚобилова Холбиби 1960 йилда туғилган, миллати-ўзбек, маълумоти-олий, мутахассислиги ўқитувчи.\nМеҳнат фаолиятини 1981 йилда Зафаробод туман 2-мактаби ўқитувчиси вазифасидан бошлаган. Таълим тизимида 40 йилдан ортиқ ишлаган, шундан 15 йил раҳбарлик лавозимларида меҳнат қилган.\nҲозирги кунда Мирзачўл тумани халқ таълими бўлими услубчиси лавозимида фаолият кўрсатиб келмоқда. Маҳаллада 22 йилдан буён доимий яшайди.\n“Тошкент” қишлоқ фуқаролар йиғини раиси (оқсоқоли) лавозимига\nАчилов Дилшод Абдумаликовичнинг таржимаи ҳоли\nАчилов Дилшод Абдумаликович 1985 йилда туғилган, миллати-ўзбек, маълумоти - олий, мутахассислиги ноорганик моддалар ишлаб чиқариш, кимё ўқитувчиси.\nОилали, 3 нафар фарзанди бор. 2007 йилда “Тошкент” қишлоқ фуқаролар йиғини ҳудудидаги 13-умумтаълим мактаби ўқитувчиси вазифасида меҳнат фаолиятини бошлаган. Таълим тизимида 15 йилдан ортиқ меҳнат қилган.\nҲозирги кунда Мирзачўл тумани 13-умумтаълим мактаби маънавий-маърифий ишлари бўйича директор ўринбосари лавозимида фаолият кўрсатиб келмоқда. “Янгилада” қишлоқ фуқаролар йиғинида 15 йилдан буён доимий яшайди.\nАскарова Раънохон Мирзакамоловнанинг таржимаи ҳоли\nАскарова Раънохон Мирзакамоловна 1964 йилда туғилган, миллати - ўзбек, маълумоти - олий, мутахассислиги француз ва испан тиллари ўқитувчиси.\nОилали, 4 нафар фарзанди бор. 1986 йилда Зарбдор тумани 21-мактаби ўқитувчиси вазифасида меҳнат фаолиятини бошлаган. Таълим тизимида 35 йилдан ортиқ меҳнат қилган.\nҲозирги кунда Мирзачўл тумани 13-умумтаълим мактаби ўқитувчиси лавозимида фаолият кўрсатиб келмоқда. “Тошкент” қишлоқ фуқаролар йиғинида 9 йилдан буён доимий яшайди.\nМАҲАЛЛА ФУҚАРОЛАР ЙИҒИНИ РАИСИ (ОҚСОҚОЛИ) САЙЛОВИ – МУҲИМ ДЕМОКРАТИК ЖАРАЁН\nМаҳалла фаоллари мебел жихозлари ва компьютер техникаси билан тақдирланди


Эдуард Кокойти Озодлик саволларига жавоб берди\n23 октябр 2021, Тошкент вақти: 16:20\nМустақил кузатувчилар¸ Кокойтини Кремл етагидаги одам деб билишади.\nМустақиллигини ҳозирча Россия ва жаҳон харитасидан топиш қийин бўлган яна уч давлат тан олган Жанубий Осетия раҳбари Озодлик билан суҳбат давомида¸ асосан Россия билан муносабат ва мамлакатдаги сиëсий жараëнларга оид фикрларини баëн қилди.\nТбилисининг Грузия таркибидаги Жанубий Осетия ва Абхазия билан 1990-йиллар бошидаги фуқаролар уруши туфайли чигаллашиб кетган муносабатлари 2008 йил августида бўлиб ўтган бир ҳафталик Россия – Грузия урушидан сўнг янада мураккаблашди.\nРоссия Жанубий Осетия ва Абхазияни мустақил давлатлар сифатида тан олди.\nОзодлик мухбирининг "Россия ва ундан ташқарида Жанубий Осетиянинг келажаги тўғрисида баҳс-мунозаралар бўлиб туради, баъзилар икки Осетиянинг (Шимолий Осетия Россия таркибида - Озодлик) қўшилиб кетиш эҳтимоли ҳақида гапирса, бошқалар Жанубий Осетия мустақил давлат сифатида ривожланади, деган фикрда. Сиз нима дейсиз?" деган саволига жавобан, Эдуард Кокойти Жанубий Осетияда мустақиллик масаласи референдумга олиб чиқилганини ва халқ ўзининг узил-кесил фикрини билдирганини айтиб ўтди.\nЖанубий Осетия лидери "Биз ўзимизнинг мустақил давлатимизни қурамиз ва мустақиллигимизни тан олгани учун Россиядан чексиз миннатдормиз", деди.\nУ шу кунда Россияни Жанубий Осетия ҳудудини босиб олишга уринаётганликда айблаётганлар жуда кўплигини, лекин аслида Москванинг бундай нияти йўқлигини қатъий ишонч билан гапирди.\nКокойтига кўра, Россия Жанубий Осетия билан давлатлараро битимлар имзоламоқда.\nКейинги пайтларда жанубий осетиялик мухолифатчилар Эдуард Кокойти бошқариб келаётган ҳукуматни кескин танқид қилиб келмоқда.\nОзодлик мухбирининг шу масаладаги саволига жавоб берар экан, Кокойти "Чинакам мухолифат республика ичида, ташқаридагилар хизмат вазифасини бажаролмагани учун четлатилган собиқ амалдорлардир", деди.\nЖанубий Осетия лидери Эдуард Кокойти инсон ҳуқуқлари ҳимоячилари тўғрисида ҳам фикр билдирди.\nЖанубий Осетия университети ўқитувчиси, инсон ҳуқуқлари ҳимоячиси Фотима Маргиева яқинда ўқ отар қурол сақлаганликда айбланиб қўлга олинган эди.\nОзодлик мухбирининг шу масаладаги саволига жавоб берар экан, Эдуард Кокойти, жумладан мана бундай деди: "Бундай одамларни ҳуқуқ ҳимоячиси, дейишса, кулгим қистайди".\nЖавобидан маълум бўлишича, қўлга олинган Маргиева Кокойтининг эски танишидир.\n- Мен бир пайтлар талабалар интеллектуал клубини тузиш учун шахсан ўзим унга берган пулларни ўзлаштириб олганидан бери биламан Маргиевани. Жанубий осетияликлардан сўрангчи, президент берган пулларга ташкил қилинган талабалар клуби шу бугун борми? Албатта, йўқ. Унинг уйидан қурол топиб олишса, мен нима қилай? Президентнинг қўлидан нима келарди? Ахир қонун бор. Одил судлов бор. Одил суд ким ҳақ, ким ноҳақлигини аниқлаб олади. Агар ҳар қандай жиноятчи ўзини буюк ҳуқуқ ҳимоячиси ёки буюк мухолифатчи, деб кўксига ураверса нима бўлади¸ деб жавоб берди Кокойти саволга савол билан.\nУнинг айтишича, Жанубий Осетия ҳукумати билан ҳамжиҳатликда ишлаётган қатор нодавлат ташкилотлари мавжуд ва ҳукумат уларни қўллаб-қувватлайди.


Ўзбекистон Афғонистонга 1,3 минг тонна инсонпарварлик ёрдами жўнатди - 14.09.2021, Sputnik Ўзбекистон\nЎзбекистондан Афғонистонга оғирлиги 1,3 тонна бўлган инсонпарварлик юки юборилди. Юк озиқ-овқат маҳсулотлари, дори-дармон ва кийим-кечакдан иборат. 14.09.2021, Sputnik Ўзбекистон\nТОШКЕНТ, 14 сен – Sputnik. Ўзбекистон ҳукумати Афғонистонга 1,3 тонна инсонпарварлик ёрдами жўнатди. Бу ҳақда РИА Новостига Ўзбекистон ТИВ расмий вакили Юсуп Кабулжанов маълум қилди.У инсонпарварлик ёрдамини муваққат афғон ҳукуматига президентнинг Афғонистон бўйича махсус вакили Исматулла Эргашев топширганига аниқлик киритди. Юк ўзбек-афғон чегарасидаги “Термиз-Ҳайратон” кўприги орқали етказиб берилган.Эслатиб ўтамиз, президент Шавкат Мирзиёев ЎзЛиДеп қурултойида мамлакат қўшни Афғонистон заминида тинчлик ва осойишталикни таъминлашга, жафокаш афғон халқига қўлдан келган барча ёрдамни аямаслигини айтган эди.\nўзбекистон, афғонистон, инсонпарварлик ёрдами, юсуп кабулжанов\n16:16 14.09.2021 (янгиланди: 18:49 14.09.2021)\nЎзбекистондан Афғонистонга оғирлиги 1,3 тонна бўлган инсонпарварлик юки юборилди. Юк озиқ-овқат маҳсулотлари, дори-дармон ва кийим-кечакдан иборат.\nТОШКЕНТ, 14 сен – Sputnik. Ўзбекистон ҳукумати Афғонистонга 1,3 тонна инсонпарварлик ёрдами жўнатди. Бу ҳақда РИА Новостига Ўзбекистон ТИВ расмий вакили Юсуп Кабулжанов маълум қилди.\n“Бугун (14 сентябрь – таҳр.) Ўзбекистондан Афғонистонга оғирлиги 1,3 тонна бўлган инсонпарварлик юки юборилди. Юк озиқ-овқат маҳсулотлари, дори-дармон ва кийим-кечакдан иборат”, - деди Кабулжанов.\nУ инсонпарварлик ёрдамини муваққат афғон ҳукуматига президентнинг Афғонистон бўйича махсус вакили Исматулла Эргашев топширганига аниқлик киритди. Юк ўзбек-афғон чегарасидаги “Термиз-Ҳайратон” кўприги орқали етказиб берилган.\nЭслатиб ўтамиз, президент Шавкат Мирзиёев ЎзЛиДеп қурултойида мамлакат қўшни Афғонистон заминида тинчлик ва осойишталикни таъминлашга, жафокаш афғон халқига қўлдан келган барча ёрдамни аямаслигини айтган эди.


11 сентябрь терактлари қарийб уч минг кишини ҳаётдан олиб кетади. Бунга жавобан Қўшма Штатлар халқаро терроризмга уруш эълон қилади — бу уруш йигирма йил давом этди. Ҳарбий ҳаракатлар чоғида коалиция ҳарбийларидан 8 мингдан ортиқ киши, Афғонистон, Ироқ ва бошқа мамлакатда юз минглаб тинч аҳоли вакиллари қурбон бўлди.\nҒалаба учун кураш бутун сайёрада демократик ғояларни ёйишни ўз миссияси деб билган, Ғарб дунёси етакчиси бўлмиш АҚШнинг тўрт президенти даврида давом этди. Йигирма йил ўтиб Америка бу урушлардан чарчади. BBC муаллифлари Американинг террорга қарши уруши тарихини ҳикоя қилишади.\n2001 йил 11 сентябрда АҚШ президенти кичик Жорж Буш Оқ уйдан бир ярим минг километр масофада эди. Флорида штатининг Сарасота шаҳарчасидаги бошланғич синф ўқувчилари, ўқитувчилар ва матбуот вакиллари даврасида у таълим бўйича ислоҳоти ҳақида гапирарди.\nБуш мактабга энди борган вақтда мудҳиш воқеа ҳақида хабар беришади: унга дастлаб Нью-Йоркда кичик винтли самолёт Жаҳон савдо марказига урилгани ҳақида айтишади. Қўшимча тафсилотлардан хабардор бўлмаган Буш синфхонага кириб, ўқувчилар билан саломлашади ва стулга ўтириб, болаларнинг ифодали ўқиш машқларини эшитишга тайёрланади.\nПрезидент маъмурияти раҳбари Эндрю Кард эшик олдида туриб Бушга иккинчи минорага ҳам зарба берилгани ҳақида қандай хабар бериш ҳақида ўйларди: энди бу кичик самолётлар эмас, балки «Боинг» экани маълум бўлиб улгурганди.\nКамералар президентга қаратилади, Кард сўзларни эҳтиёткорлик билан танлаш кераклигини англайди. У парталар орасидан ўтиб, президентга эгилади ва унинг қулоғига шипшийди: «Иккинчи самолёт иккинчи минорага келиб урилди. Америкага ҳужум қилишди».\n«Бир лаҳзада президентнинг юз ифодаси ўзгаради. Мен унга қарадим ва нимадир ёмон иш бўлганини англадим», — дея хотирлайди кўп йиллар ўтиб ўша синфхонада бўлган қизчалардан бири.\nАммо кейинги етти дақиқа давомида президент Буш стулда ҳаракатсиз ўтиради ва болаларни тинглайди, бир неча саволларга жавоб қайтаради, сўнг узр сўраган ҳолда хонадан чиқади. Оқ қоғозга бир неча сатрлар ёзгач, Буш болалар ва журналистлар қаршисига қайтади. «Терроризмда бизга қарши курашда имкон йўқ», — дейди у.\nПрезидент лимузинга чиқади ва уни биринчи рақамли бортга олиб боришади.\nЎша куни террорчилар тўрт самолётни олиб қочишганди. Улардан иккитаси Жаҳон савдо маркази биноларига урилган, яна бири — Вашингтон яқинидаги Пентагонга ҳужум қилган. Тўртинчи самолёт экипажи ва йўловчилари эса террорчиларга қаршилик кўрсатишга ва самолёт бошқарувини улардан олишга уринишади. Бу самолёт нишонга ета олмасдан (кўп эҳтимол билан у Вашингтондаги Оқ уй ёки Капитолийга бориши керак эди), Пенсильванияда бўш дала майдонига қулайди. Шу куни жами 2977 киши ҳалок бўлади.\n«2001 йил 11 сентябрида биз ўзимизга ҳаддан ташқари бино қўйиб юборганимизни чуқур англаб етдик. Устимизга оловли булут, металл ва кул ёпирилган ўша қуёшли кун минглаб кишиларимизни ҳаётдан олиб кетди. Бу уруш бошқача эди. Бизнинг соҳилларимизга армия келтирилмаган, нишон бизнинг ҳарбийлар эмасди. Бунинг ўрнига имкон қадар кўпроқ тинч аҳоли вакилларини ўлдириш мақсадидаги террорчилар келишди», — дея кейинроқ ўша кунни таърифлайди АҚШнинг 44-президенти Барак Обама.\n«Доимий қўрқув даври келганди — ҳеч ким яна ҳужумлар бўлмаслигини кафолатлай олмасди. Барча шокда эди. Одамлар аввалига бу терактлар ортида ким турганини билишмасди», дея эслайди АҚШнинг собиқ Давлат котиби Роуз Геттемюллер.\nЎша куни кечқурун Буш эълон қилади: Оқ уйнинг ишончи комил, АҚШга ҳужум ортида «Ал-Қоида» террорчилик гуруҳи раҳбари Усама бин Лодин турибди.\n«Бизнинг терроризмга қарши урушимиз «Ал-Қоида» билан бошланади, аммо бу билан тугамайди. Барча халқаро террорчилик гуруҳлари аниқланиб, тўхтатилиб, мағлуб этилмагунча бу уруш тугамайди», дейди Буш 20 сентябрь куни Конгрессдаги чиқишида. Сенаторлар ва Вакиллар Палатаси аъзолари президентни олқишлашади.\nАмерика халқи ҳам Бушнинг урушга кириш тўғрисидаги қарорини сўзсиз қўллаб-қувватлайди. Президентнинг Конгрессдаги чиқишини жонли эфир орқали барча телетомошабинларнинг 79 фоизи кузатиб туради. Бушнинг рейтинги саноқли дақиқалар ичида мамлакатни Буюк инқироз ва Иккинчи жаҳон урушидан олиб ўтган Франклин Рузвельтдан кейинги барча президентларникидан ошиб кетади.\nАфғонистон. Урушнинг бошланиши\n11 сентябрь терактларига икки кун вақт қолганида афғон дала қўмондони Аҳмад Шоҳ Масъуд интервью беришга ҳозирланаётганди.\nУчрашувга журналистлар қиёфасидаги икки худкуш террорчи келади. Улар портловчи қурилмани видеокамерага яширишганди.\nМасъуд оғир тан жароҳати олади — у бир кун ўтиб Душанбедаги шифохонада вафот этади. Маълумотларга кўра, ушбу дала қўмондони Америка махсус хизматлари билан ҳамкорлик қилгани учун ўша вақтда Афғонистонда яширинган Усама бин Лодиннинг буйруғига кўра ўлдирилган.\nҲудуди бўйича Американинг Техас штатига тенг бўлган Афғонистон йигирма йилдан буён фуқаролик уруши гирдобида эди. Бу вақтга келиб «Толибон» ҳаракати мамлакатнинг 90 фоиз ҳудудини эгаллаб олган, унга шимолда турли кучлар бўйсунмаган, ҳаракатнинг асосий рақиби Масъуд раҳбарлигидаги Шимолий альянс ҳисобланарди.\n«Мен кўп бор Афғонистонда бўлганман ва мени мамлакатнинг бепоён ҳудуди, ўтиш қийин бўлган тоғлар ҳамда қаршилик кучларининг умумий мақсад сари қийинчиликларни енгиб ўтиши ҳайратга солган», дея эслайди НАТО кучларининг собиқ бош қўмондони, адмирал Жеймс Ставридис.\n«Ал-Қоида» толиблар назоратидаги ҳудудларда ўзини хавфсиз сезар, бин Лодиннинг одамлари бу ерларда террорчилар учун машғулот лагерлари очиб, сафларига янги тарафдорларни ёллашарди. 11 сентябрдан кейин кичик Жорж Бушнинг танлаган позицияси аниқ эди: биз билан бирга бўлмаганлар, террорчилар тарафида бўлади. У толибларга ультиматум қўяди — улар ёки бин Лодинни топшириши керак, ёки АҚШ уларни душман сифатида кўради. Толиблар таклифни рад этишади.\n«Америкаликлар 11 сентябрь ҳужумлари ортида ким турганини билишгач, президент Бушни ва унинг уруш бошлаш ҳақидаги қарорини қўллаб-қувватлайди. Мен ҳам бу ёвузликни тугатиш учун бор имкониятларни ишга солиш тарафдори эдим», дея ҳикоя қилади Роуз Геттемюллер.\n2001 йил октябрида Америка ўз тарихидаги энг узоқ вақт давом этган урушга киради.\n«Тушуниш керакки, АҚШ террорчилар томонидан кенг миқёсли ҳужумга учраганди, бу террорчилар машғулотлар ўтказиши учун бошқа бир давлат ўз ҳудудидан жой берганди. Агар биз жавоб қайтармаганимизда, бизга яна ҳужум қилган бўлишарди», — дея ишонч билан гапиради адмирал Жеймс Ставридис.\nҲарбий амалиёт муваффақиятли кечади: ноябрь ойи бошидаёқ толиблар Кобулни жангсиз ташлаб чиқишади, ой охирига бориб уларнинг назоратида фақат бир йирик шаҳар қолганди.\nБундан ташқари, АҚШ «террор билан уруш» доирасида «Ал-Қоида» ва унинг иттифоқчиларига қарши Африканинг ўнлаб давлатлари Филиппин ҳудудида кўплаб ҳарбий амалиётлар ўтказади.\nЎшанда террорчи гуруҳларга қарши ҳарбий ҳаракатлар Америка аҳолисининг 90 фоизи томонидан маъқулланган.\nБин Лодин қаерда?\n2002 йил йил март. Жорж Буш Оқ уйдаги матбуот марказидаги пюпитр (минбар) ортида турарди.\n— Жаноб президент, — қўл кўтаради журналистлардан бири. — Ҳозир сиз чиқишингизда Усама бин Лодин номини деярли тилга олмадингиз. Нима учун? Бундан ташқари, америкаликларнинг шу саволига жавоб бера оласизми: у тирикми ёки ўлган?\n— Билганим шуки, бу одам қочиб юрибди, агар у тирик бўлса, албатта. Аниқ айтиб бўлмайди, у қайси ғорда яширинган. Биз анчадан буён у ҳақда ҳеч нарса эшитмадик. Аммо сиз эътиборингизни бир одамга қаратганингиз одамлар миссия кўламини тўлиқ тушунмаслигини англатмоқда. Шундай экан, мен у қаердалигини билмайман. Очиғини айтганда, мен бу борада кўп қайғурмайман. Мен аскарлар таъминоти яхши бўлиши ҳақида ўйлайман - стратегиямиз аниқ, коалиция эса кучли бўлиши учун.\nУрушнинг дастлабки босқичидаги улкан муваффақиятларга қарамай, америкаликлар бин Лодинни тута олишмайди.\n2001 йил охирида Америка қўмондонлиги бор эътиборини Афғонистон жануби-шарқидаги Тора-Бора тоғларига қаратишади. Толиблар назоратидаги ҳудуд ғорларида «Ал-Қоида» аъзолари яширинганди.\nБир неча йил ўтиб Афғонистондаги Америка ҳарбийлари қўмондони, генерал Томми Фрэнкс тан олади: «Биз шу вақтгача 2001 йил декабрда бин Лодин чиндан ҳам Тора-Борада бўлганми-йўқми, билмаймиз. Разведканинг бир манбаси у шу ердалигини айтган, бошқаси у Покистонга қочгани ҳақида гапирган. Тора-Бора «Толибон» ва «Ал-Қоида» жангарилари билан тўлиб тошганди, аммо ҳеч қачон бин Лодинга яқинлаша олмаганмиз».\nАммо унинг охирги гапи тўғри бўлиб чиқмади. 2009 йилда АҚШ Сенатининг халқаро ишлар бўйича қўмитаси Тора-Борага ҳужум бўйича текширувни якунлади. Маълум бўлишича, Пентагоннинг ўша вақтдаги раҳбари Дональд Рамсфельд ва генерал Томми Фрэнкс биринчи рақамли террорчини ғорлар комплексидан қидириш учун жуда кам одам ажратган, шу туфайли Тора-Борадаги ҳарбий ҳаракатлар арафасида ушбу ҳудудда бўлган бин Лодин қочиб кетишга муваффақ бўлган, натижада Афғонистонда уруш тугамаган.\nБу АҚШнинг «Ал-Қоида» билан уруши тарихидаги энг катта муваффақиятсизлик бўлади.\n«Ортга назар ташлаб, Афғонистондан амалиётнинг биринчи йилидан кейиноқ чиқиб кетишимиз керак бўлгани ва Ироққа киришимиз керак бўлмагани ҳақида ўйлайман. Мен бу гапларни айнан бугунги кун позициясидан туриб айтмоқдаман. Ўшанда — 2002-2003 йилларда мен бригада қўмондони эдим. Бизнинг олдимизга вазифа қўйилганди. Мен билганим, кўрганим, ишонганимга асосланган ҳолда тўғри иш тутяпмиз деб ўйлаганман», дея ҳисоблайди америкалик генерал Бен Ҳоджес. У Барак Обама президентлиги даврида Афғонистондаги халқаро коалиция амалиётларини бошқарган.\nУсама бин Лодин ўз-ўзидан америкаликларнинг асосий душмани бўлиб қолаверарди, аммо 2002 йилнинг биринчи ярмига келиб амалдорлар одамларга шуни уқтира бошлашади: «Ал-Қоида» етакчисининг тақдири ҳарбий амалиёт муваффақияти ўлчови бўлмаслиги керак.\nШунга қарамай, 2002 йил бошида америкаликларнинг 83 фоизи АҚШнинг толиблар ва «Ал-Қоида»га қарши ҳарбий кампаниясини маъқулларди.\nЯнги уруш. Ироқ\n2002 йил октябрида иллинойслик сиёсатчи Барак Обама Чикаго марказида урушга қарши митингда чиқиш қилиш учун таклиф этилади. 41 ёшда бўлган Обама ўшанда Сенатга сайланишни кўзлаганди, шунинг учун у бу таклифга эҳтиёткорлик билан ёндашади.\nБир томондан, унинг сайловолди штабида Ироқдаги урушни кескин қоралаш Обамага очколар келтириши ва Демократик партиядаги позицияни мустаҳкамлашга ёрдам беришига ишонч билдирганлар бор эди. Бошқа томондан, Америка ҳали 11 сентябрни унутмаган, бундай фонда урушни қоралаш аксинча, унинг кампаниясига халал бериши ҳам мумкин эди.\nМитинг куни Барак Обама саҳнада туриб шундай дейди: «Рухсатингиз билан аввалбошдан шуни айтаманки, бу урушга қарши митинг бўлса ҳам, мен урушга буткул қарши бўлган одам эмасман». Йиғилганлар жим қолади.\nОбама АҚШдаги Фуқаролик урушини, 1941 йил Перл-Ҳарборга қилинган ҳужумни эслайди ва шундан сўнг Афғонистон ва Ироқ мавзусига ўтади: «11 сентябрдан кейин, вайронкорлик, чанг ва кўзёшларни кўриб, мен президент маъмуриятининг бегуноҳ одамларни ўлдираётган ёвузликка қарши тоқатсизлик кўрсатиш борасидаги қарорини қўллаб-қувватладим. Бу фожиа такрорланмаслиги учун ўзим ҳам мамнуният билан қурол олган бўлардим. Аммо мен аҳмоқона урушларга қаршиман. […] Мен ақлга эмас, эҳтиросларга таянган, принципларга эмас, сиёсий мақсадларга асосланган урушларга қаршиман. Ойдинлик киритишимга рухсат берсангиз: мен Саддам Ҳусайн борасида иллюзияга берилмайман. У ҳокимиятни сақлаб қолиш учун ўз халқини ўлдириб келаётган шафқатсиз ва раҳмсиз одам. […] Аммо мен яна шуни биламанки, Саддам АҚШга ёки ўз қўшниларига тўғридан тўғри хавф солмаяпти».\nКичик Жорж Буш бошқачароқ фикрда эди. Саддам Ҳусайн режими уни 11 сентябрдан олдин ҳам ғазаблантирарди, катта эҳтимол билан бундай қараш унга отасидан ўтганди: Катта Буш, АҚШнинг 41-президенти ҳам Ироқда уруш олиб борган, аммо 1991 йилда. Ўшанда ироқлик диктатор Саддам Ҳусайн режими катта нефть ҳавзаларига эга чиқиш учун қўшни Кувайт ҳудудини босиб олишга қарор қилганди.\nАммо катта Буш Ҳусайн режимини ағдара олмаган — қисқа муддат олиб борилган ҳарбий ҳаракатлардан кейин катта қурбонлик бермаслик учун америкалик ҳарбийлар ушбу мамлакатдан олиб чиқилишини эълон қилган.\n2001 йилда Пентагон раҳбари бўлган Дональд Рамсфельднинг эслашича, кичик Буш 11 сентябрдаги терактлардан 15 кун олдин ундан Ироққа қарши уруш очиш имкониятларини кўриб чиқишни сўраган.\nЭгизак бинолар қулаганидан кейин бу мавзу яна кун тартибига чиқди. Ягона муаммо — Ироққа бостириб кириш учун яққол сабаб йўқ эди, Саддам Ҳусайннинг «Ал-Қоида» ва Усама бин Лодин билан алоқалари борасида ҳеч қандай далил бўлмаган.\nАммо 2002 йил январидаёқ Буш Ироқ «ёвузлик кучлари» томонида экани ва ўзининг «вайронкор қуроллари» билан АҚШ хавфсизлигига таҳдид солиши ҳақида гапира бошлаганди. Америка махсус хизматлари Бағдодда ядро бомбаси йўқлигини аниқ билишган, аммо Ҳусайнда биологик қурол бор-йўқлиги борасида аниқ хулосага кела олишмаган.\nШунга қарамасдан, 2003 йил февралида АҚШ Давлат котиби Колин Пауэлл БМТ Хавфсизлик кенгашида Вашингтон Саддам Ҳусайн режимида оммавий қирғин қуроллари борлиги борасида аниқ маълумотга эгалиги ҳақида айтади.\nБир ойдан кейин Ироқда уруш бошланади. Бу вақтда америкаликларнинг тахминан 64 фоизи урушни ёқлаётганди.\nАҚШ Ироққа 130 мингдан ортиқ ҳарбий жўнатади – бу мамлакат қуролли кучларининг тахминан 10 фоизлик қисми эди. Вашингтоннинг иттифоқчилари ҳам 50 мингга яқин аскар юборади. Қудратли кўринган Ироқ армияси америкаликларга жиддий қаршилик кўрсата олмайди.\n«Ироқлик ҳарбийлар советлар намунасидаги техникалар билан жиҳозланганди. Уларнинг армияси жуда ва жуда катта эди, армия — мамлакат мудофааси учун бир неча дивизия тузилади. Агар операция мақсади Ироқдаги режимни ағдариш бўлса, қуруқликда нафақат одатий армия бўлинмалари, балки махсус топшириқли кучлар ҳам жойлаштирилиши ва улар ҳамжиҳатликда ҳаракатланиши талаб этиларди», — дея вазиятни баҳолаган генерал Бен Ҳоджес.\n9 апрелга келиб — Ироққа бостириб кирилганидан икки ҳафтага яқин вақт ўтиб Бағдод АҚШ ҳарбийлари назоратига ўтади. 2003 йил 1 май куни Буш ғалаба ҳақида эълон қилади. У Ироқда қилинадиган ишлар ҳали кўплиги, лекин «бурилиш нуқтасидан аллақачон ўтилгани»ни қўшимча қилади.\nМамлакатда барибир оммавий қирғин қуроли топилмайди.\nБу вақтда мухолифат позициясидаги АҚШ Демократик партияси вакиллари Бушни танқид қилишга киришади, катта қурбонликлар ва тартибсизликларга гувоҳ бўлган журналистлар эса президент маъмуриятини саволга тута бошлайди. Ижтимоий тармоқларда — ўша вақтда АҚШда MySpace’дан кенг фойдаланиларди — Барак Обаманинг ўша урушга қарши митингда айтган сўзлари матни вирус каби тарқалади.\nВақт ўтган сайин Ироқдаги вазият ёмонлаша боради.\n«Бу жуда ғалати туйғу. Эслайман, Ироққа биринчи сафаримиз охирида мен шундай ўйлагандим: "Бу иш берди!" Мен бизда ҳаммаси жойида эканини ҳис қилганман. Албатта, мен Ироқ шимолидаги кичик участка учунгина жавобгар эдим — Мосул ва ундан жанубдаги ҳудудга. Аммо менга биз барчасини тўғри қилаётгандек ва бизнинг стратегиямиз ўзини оқлаётгандек туюларди. Шу туфайли мен иккинчи бор, 2005 йилда Ироққа келганимда ҳам жуда оптимистик кайфиятда эдим, кейин 2006 йилда яна келдим. Бу сафар эса барчаси бутунлай бошқачалигини кўрдим. Тўқнашувлар янада қонли тус олар, вазият яна ва яна мураккаблашар, душман эса кучайиб борарди», — дея эслайди генерал Ҳоджес.\nАмерикаликларнинг рақиблари худди саҳрога сингиб кетгандек ғойиб бўлишар, партизан урушлари тактикасида ҳаракат қилишарди — пистирмалар ўрнатилар ва коалиция ҳарбийларига кутилмаган ҳужумлар уюштириларди. Бунга жавобан АҚШ Ироқдаги контингентни оширади. Қурбонлар сони ортиши давом этади.\nШтатларда кичик Бушни танқид қилиш авжига чиқади. Ироқнинг Абу-Грейб шаҳридаги қамоқхонада маҳбусларга қийноқ қўллангани можароси вазиятни янада кескинлаштиради. Саддам Ҳусайн даврида қурилган комплексда америкалик ҳарбийлар коалицияга қарши жиноятларда айбланиб қўлга олинганларни сақлашарди. ОАВда нозир қўли боғлиқ маҳбусларни қийнаётгани ва таҳқирлаётгани акс этган фотосурат тарқалади. Айбланувчилар зўрланади, қамоқхонадаги ҳожатхона унитазидан овқат олиб ейишга мажбурланади, ток билан қийноққа солинади, яланғоч қилиб ечинтирилади ва бир-бирининг устига чиқиб пирамида шакли ҳосил қилиш буюрилади. Бу шов-шувдан кейин қийноқларда иштирок этган саккиз нафар ҳарбийга реал қамоқ жазоси тайинланади. Улар орасида бирорта офицер бўлмаган.\nАбу-Грейбдаги можаро америкаликларга янгидан янги ҳужумлар уюштирилишига сабаб бўлади. Буш Ироқ масаласида «айрим хатолар»га йўл қўйганини тан олади, аммо қўшимча ҳарбий бўлинмаларни юбориш орқали бу хатоларни тузатиш мумкинлигини қўшимча қилади. 2007 йилда Ироқда бир вақтнинг ўзида 170 мингдан ошиқ америкалик ҳарбийлар бўлган - ҳукумат томонидан ёлланган хусусий ҳарбий компаниялар жангчиларидан ташқари.\n«Йилдан йилга ҳарбий раҳбарлар ҳам, амалдорлар ҳам олдинга қўйилган вазифа бажарилиши, узил-кесил ғалабага эришиш имкониятларини кўрардилар. Эслайманки, биз йилдан йилга ўзимизга такрорлардик: биз ғалаба қозонамиз, бу ишни якунлаб қўйиш учун шунчаки яна бир йил ёки яна бир неча минг аскар керак.\nБарча учун гапирмоқчи эмасман, аммо мен ўзим чиндан ҳам шундай ўйлардим, яна озгина ва биз барча қийинчиликларни ортда қолдирамиз. Афсуски, мен хато ўйлардим», — дейди генерал Ҳоджес.\n2006 йил апрелига келиб америкаликларнинг 64 фоизи Бушнинг Ироқдаги ҳаракатларини маъқулламаётганди.\n2008 йил. Афғонистонда толиблар куч тўплай бошлашади, америкаликларнинг ҳарбий карвонларини ўққа тутишади, йўлларни миналаштириб, блокпостларга ҳужум қилишади. Ироқда — жимлик, АҚШ фаол ҳарбий ҳаракатлар олиб бормасди.\nАмерикалик Питер Люсьер денгиз пиёдаси бўлади — у АҚШ ҳарбий-денгиз кучлари илғор бўлинмаси таркибига киради. Питер 19 ёшда эди ва ҳарбий ҳаракатлар ҳақида асосан севимли китобларидан биларди.\nХудди шу вақтда АҚШ президентлиги сайловларида «аҳмоқона урушлар»га қарши бўлган Барак Обама ғалаба қозонади. У аввалига «террор билан уруш» номини олган ҳарбий амалиётлар кўламини қисқартириш тарафдори бўлган эса-да, унинг бошқарувининг дастлабки йилларида Афғонистондаги америкалик ҳарбийлар сони фақат ошириб борилади ва 100 минг кишига етади. Обама «террорга қарши уруш» концепциясидан воз кечиб, бор эътиборини «Ал-Қоида»га ва бин Лодинни қидиришга қаратади.\n2009 йил июлида Питер Афғонистонга жўнашидан хабар топади. Кетишгача уч ой вақт бор эди.\n«Мен бунга тайёр эдим, аммо бироз асабийлашдим. Балки, менинг бир қисмим мен булардан четда қоламан ва ҳеч қаерга бормайман деб ўйлагандир. Лекин бундай бўлиб чиқмади».\nЛюсьердан уруш ҳақида сўрашганида, у ҳамиша биринчи жасадни қачон кўргани ҳақида айтиб беради. Америкаликлар блокпостига ҳужум қилинганди. Таркибида Люсьер ҳам бўлган пиёдалар патрули ҳаводан ёрдам жўнатилишини сўрайди. Авиация тўрт нафар душманни ўлдиради.\n«Қаҳри қаттиқ катта сержант мендан ўлдирилганларни кўришни истайсанми, деб сўради. Мен рози бўлдим. Мен кўтарма тепаликдан тушдим ва 30 миллиметрли снаряд нимталаб ташлаган одам елкасига назар ташладим. Ва мен ҳеч нарса ҳис қилмадим. Бу ушбу одам ўлимига сабаб бўлган авиазарба билан якунланган, жуда оғир ва узоқ давом этган кун бўлганди. Менда нимадир ҳис қилиш учун шунчаки куч ва вақт йўқ эди», дея хотирлайди Люсьер.\nБу вақтга келиб у Афғонистондаги учинчи ойини ўтказаётганди. У душман билан юзма-юз келмаган, уларнинг танасини кўрмаган. Пиёдалар мақсадни билмасдан, муваффақият нима билан ўлчанишини тушунмасдан доимий равишда Ҳилманд бўйлаб кўчиб юрарди. Ички бўшлик айниқса Ҳилманддаги кўкнори далаларида билинарди», дейди Питер Люсьер.\nУ Афғонистонда етти ойни ўтказади.\n«У ерда умумий картинани кўриш қийин эди. Тактик, оператив ва стратегик мақсадлар аниқ эмасди. Ва ҳеч ким, менимча, буларни бизга кўрсатишга уринмасди. Биз шунчаки нимани айтишса шуни қилардик. Биз катта пазлнинг кичик қисмлари эдик ва ҳеч нарсани тушунмасдик».\nАфғонистон билан Люсьерни кўплаб оғриқлар, йўқотишлар ва умидсизликлар боғлаб туради. Уруш узоқ давом этади, жамият эса муаммони инкор қиларди, дейди у. Афғонистондаги ҳарбий кампаниянинг дастлабки ўн йилида Америка 2000 нафарга яқин ҳарбийсини йўқотади.\n«АҚШга қайтганимда мен жуда ғазабда эдим. Тинч аҳолига, денгиз пиёдаларига, оиламга ва дўстларимга, кўчалардаги одамларга, Худога ғазаб қилардим. Кимдир «Толибон» Афғонистонга фойда келтирди деб айтади деб ўйламайман. Аммо уруш Американи хавфсизроқ қилдими? Миллий манфаатларни илгари суришга ёрдам бердими? Биз урушганимиз учун ҳаёт яхшироқ бўлиб қолдими? Ўйлайманки, бунинг жавоби — йўқ».\nАфғонистонда икки йил хизмат қилган генерал Ҳоджес бу саволларга бошқачароқ жавоб қайтаради.\n«Катта сиёсий хато шунда эдики, АҚШда Афғонистон ва Ироқдаги ҳарбий ҳаракатлар харажатларини қоплаш учун солиқларни кўтаришмасди. Нафақат Буш, балки демократлар администрацияси ҳам бизнинг махсус амалиётларимиз учун солиқ ведомостида қўшимча қатор киритмаган. Шунинг учун америкаликларнинг катта қисми хориждаги воқеаларга ўзини алоқадор ҳис қилмаган. Буни фақат ўз яқинларини Ироқ ёки Афғонистонга юборганлар ҳис қилишган. Қолганлар учун эса уруш қаердадир узоқлардаги ҳодисалар эди.\nШу туфайли жамоатчилик ҳукуматга кераклича босим ўтказмаган, барчаси тезроқ тугашини талаб қилмаган. Айнан шунинг учун мазмунсиз уруш узоқ чўзилди», деб ҳисоблайди генерал Ҳоджес.\n2010 йилда Барак Обама Ироқдан асосий контингентни олиб кетади. Мамлакатда 50 минг атрофида ҳарбий хизматчи қолади. Ўшанда АҚШ вице-президенти бўлган Жо Байден ҳарбий амалиётлар якунланганини эълон қилади.\n«Барак Обама АҚШ ва иттифоқчиларнинг ҳарбий амалиётлардаги иштирокини қисқартиришга ҳаракат қилади, контингент кўпроқ маҳаллий ҳарбийларни ўқитиш, маслаҳатчилик қилиш билан шуғулланиши ва маҳаллий армия мустақил равишда ўз мамлакатини ҳимоя қилишга қодир бўлиши учун уни қўллаб-қувватлаши кўзда тутилади», — дея Обама администрациясининг позициясини изоҳлайди давлат котибининг собиқ ўринбосари Роуз Геттемюллер.\nОбаманинг ҳарбийларни Ироқдан олиб чиқиш тўғрисидаги қарорини америкаликларнинг 78 фоизи қўллаб-қувватлашади.\nБиринчи рақамли террорчининг йўқ қилиниши\n2011 йилнинг майи. Покистон шимолидаги Абботтабад шаҳарчаси аҳолиси баланд деворлар билан ўралган виллага ортиқча эътибор қаратмасди — унинг дарвозалари аҳён-аҳёнда очиларди.\nАммо бу уйни америкалик ҳарбийлар синчковлик билан кузатиб келишарди. 2 майга ўтар кечаси махсус топшириқли бўлинма ҳарбийлари уй деворини портловчи қурилмалар билан портлатишади. Виллада яшовчиларнинг бир неча нафари отиб ташланади, улар асосий уйнинг иккинчи қаватига кўтарилади — зина орқали учинчи қаватга ҳам чиқишади ва у ерда Усама бин Лодинни топишади.\nЖангчилар ўт очишади, аммо ўқлар хато кетади. Бин Лодин ётоқхонага яширинади. Эшикни очиб, ҳарбийлар террорчини ўқлардан тўсиб турган икки аёлни кўришади. Яқин орада автомат турарди, аммо бин Лодин уни олишга улгурмайди — уни жойида отиб ташлашади.\nОқ уйда ушбу амалиёт боришини реал вақт режимида кузатиб турганлар жимлик сақлаб туришади. Ниҳоят Барак Обаманинг We got him («Биз уни қўлга туширдик») деган сўзлари янграйди.\nАммо бу ҳали якун эмасди.\nИШИДдан яна толибларгача\n2015 йил майида республикачи Жеб Буш ўз акасининг изидан бормоқчи бўлиб, номзодини президентлик учун кўрсатади.\nБуш Невада штатининг Рино шаҳарчасига ўз дастурини баён этиш учун келади. У йиғилганларни Барак Обаманинг ҳарбийларни Ироқдан олиб чиқиш қарори ИШИД кўтарилишига олиб келганига ишонтирмоқчи эди.\n2014 йилга келиб ИШИД Ироқ шимолидаги ҳудудларни, шу жумладан, мамлакатнинг иккинчи йирик шаҳри Мўсулни эгаллаб олганди. Америкаликлар ҳарбийларни ушбу мамлакатга қайтаришига тўғри келади. 2015 йилда халифалик эълон қилган ушбу террорчи гуруҳ Ироқ ва Сурияда жами 70-90 минг квадрат километрлик майдонни эгаллаб олганди. Жангарилар бутун дунё бўйлаб терактлар уюштира бошлайди.\nЖеб Буш билан учрашувда Невада университетининг 19 ёшли талабаси Айви Зидрих сабр қилиб тура олмайди:\n— Сиз айтмоқчисизки, ИШИД биз Яқин Шарқдан кетганимиз учун пайдо бўлди. Аммо ИШИД Ироқ ҳукуматини ағдарган коалиция ҳаракатларига жавобан юзага келган. Ироқ қуролли кучларида хизмат қилган 30 минг киши ўз лавозимини йўқотган. Улар ишсиз ва пулсиз қолишган, аммо уларда қурол бор эди. Шундай экан, ИШИДни сизнинг акангиз яратган.\nЖеб Буш қизнинг елкасига қоқади ва дейди: "Бу ерда савол қани?"\n— Менга ўргатишнинг кераги йўқ. Сиз шунчаки саволимга жавоб беришингиз мумкин.\n— Ўргатиш? Сени қараю, — дея ҳайратини яширмайди Жеб Буш ва яна гапни Обамага буради.\nБу баҳсда таҳлилчилар талаба Айви Зидрихни ҳақ деб билишади.\nАмерика ҳарбийлари амалиётлари кўп ҳолларда тинч аҳоли орасида кўплаб қурбонларга олиб келган — бу маҳаллий аҳоли, айниқса уруш ва зўравонликлар даврида ўсган ёшлар радикаллашишига сабаб бўлган. Бундан ташқари, америкаликлар бир соат ичида Саддам Ҳусайн армиясини тарқатиб юбориб, қарийб ярим миллион яхши қуролланган ва яхши таълим кўрган аскарларни ишсиз қолдиради. Кейинроқ уларнинг кўп қисми ИШИД сафида дала қўмондонларига айланади. Маълумотларга кўра, ИШИД раҳбари Абу-Бакр ал-Бағдодий ҳам америкаликларнинг Буккадаги лагеридаги маҳбуслик чоғида радикаллашган.\n2014 йилда эгаллаб олинган Мўсулни уч йил ўтибгина қайтариб олишга муваффақ бўлишади. Бу вақтга келиб "терроризм билан уруш" Американинг навбатдаги етакчиси — Дональд Трампга мерос бўлиб ўтганди.\nБу даврда америкаликларнинг қарийб ярми — 49 фоизи — АҚШ Афғонистонда ўз мақсадига эриша олмади, деб ҳисобларди. 35 фоизи ҳарбийларнинг муваффақиятларини ижобий баҳолаган, қолганлар аниқ позицияга эга эмаслиги маълум бўлган.\nТолиблар билан келишув\n2020 йил февралида Қатарнинг Доҳа шаҳрида Америка администрацияси вакиллари толиблар билан учрашади. "Толибон" иккита муҳим ваъда беради: биринчидан, афғон ҳукумати билан тинчлик музокараларига киришиш, иккинчидан, террорчи ташкилотлар, биринчи навбатда — "Ал-Қоида" билан алоқаларни узиш. Кейинчалик икки ваъда ҳам бажарилмади.\nМутахассислар бу келишувни қўрқинчли даражада ён бериш деб баҳолашади — толиблар келишувга амал қилмасликлари аён эди. Аммо бу вақтда америкаликлар ички сиёсий муаммолари — аввалига импичмент, кейин пандемия ва иқтисодий қийинчиликлар билан шунчалар банд бўлиб қоладики, улар Афғонистонга алоҳида эътибор қарата олишмасди.\n"Трамп шунчаки Афғонистондан кетишни истарди, — дейди президентнинг миллий хавфсизлик бўйича маслаҳатчиси Жон Болтон. — У биз Афғонистонга жуда кўп пул ва вақт сарфлаяпмиз деган фикрда эди. Уни бир неча йил мобайнида терроризмдан кўчаларимизда ёки Америка осмонида ҳимоялангандан кўра, Афғонистонда ҳимояланган маъқул эканига ишонтириб келган бўлишса-да, алал-оқибат у Афғонистондан кетишни истади. Унга буни қандай қилишнинг фарқи йўқ эди".\nБолтоннинг сўзларига кўра, унинг ўзи президентни бундай қилмасликка ундаган – ушбу мамлакатда ҳарбийларни қолдириш орқали толибларни кузатиш, шунингдек Покистондаги вазиятдан хабардор бўлиш ҳамда Эроннинг режалари қандайлигини билиб туриш мумкин эди.\n"Трамп қачондир бин Лодин ушланиши ёки "Ал-Қоида" йўқ қилинишига қарши бўлган деб ўйламайман. Аммо унинг боши Республикачилар партияси ядроси адоқсиз урушни якунлашни истайди, деган ғоя билан банд эди”, — дейди Болтон.\nАмерикаликлар Жо Байденни президент этиб сайлашганида, АҚШ Афғонистонда уруш қилаётганига йигирма йил бўлганди. Ўтган вақт давомида икки триллион доллардан ортиқ маблағ сарфланганди. Минглаб америкалик аскарлар ва ўн минглаб афғонлар уруш қурбонига айланганди.\nЖо Байден президентлик кампанияси вақтида ҳарбийларни барибир Афғонистондан олиб чиқиш ваъдасини беради. 2021 йил апрели ўрталарида у шундай эълон қилади: жараён "тартиб билан олиб борилади" ва 11 сентябрь воқеаларининг 20 йиллигида якунланади.\n"АҚШ, моҳиятан, "келишув шартлари бажарилиши эвазига ҳарбийларни олиб чиқиш" ёндашувидан воз кечди ва мен қўрқаманки, толибларни "Ал-Қоида" билан алоқаларни узишга мажбурловчи воситадан ҳам маҳрум бўлди", — дейди Трампнинг аксилтеррор масалалар бўйича маслаҳатчиси Нэйтан Сейлс.\n2021 йил ёзида Сейлс ўзининг собиқ раҳбари ва "Толибон" ўртасида тузилган келишувни оқлашга уринади. У Трамп ҳарбийларни фақат толиблар ўз зиммасига олган мажбуриятларни бажарган тақдирда олиб чиқишга рози бўлганини таъкидлайди. Унингча, келишувга амал қилинмаган тақдирда АҚШ Афғонистонда бир неча бўлинмаларни қолдириши назарда тутилган. Сейлснинг фикрича, Трамп даврида Сурия тажрибаси катта бўлмаган контингент билан рақибни тийиб туриш мумкинлигини кўрсатган.\n"Учувчили ва учувчисиз учиш аппаратлари билан таъминланган, қуруқликдаги бир неча минг кишилик, катта бўлмаган гуруҳлар "Ал-Қоида"га босим ўтказиб, террорчилар Афғонистонда яна бошпанага эга бўлишининг олдини олиб турган бўларди", дея ҳисоблайди Сейлс.\nНАТО кучларининг собиқ бош қўмондони, адмирал Жеймс Ставридис эса бошқача фикрда: "Агар Трамп қайта сайланганида ҳам, биз барибир Афғонистондан чиққан бўлардик. Катта эҳтимол билан, бу эртароқ рўй берган бўларди".\nАҚШда сўнгги ой давомида жамоатчилик фикрини ўрганиш учун бир неча сўровлар ўтказилди ва аниқланишича, 53 фоиздан 63 фоизгача бўлган респондентлар — қандай савол қўйилишидан қатъи назар — Афғонистондан ҳарбийлар олиб чиқилишини маъқуллаган. Аммо эвакуация жараёни қандай амалга оширилгани 74 фоиз америкаликни қониқтирмаган.\nЙигирма йил ичида афғон муаммосини ҳеч ким ҳал қила олмади. Жорж Буш асосан Ироқ билан банд бўлди. Барак Обама Ироққа киришни хатолик деб атади, аммо Афғонистонда эса дастлаб контингентни кўпайтирди, кейин камайтирди. Дональд Трамп толиблар билан кутилмаган келишувни имзолади. Жо Байден Афғонистондан тинч чиқиб кетишга ҳаракат қилди, аммо якунда Кобулдан эвакуация жараёнида юзага келган хаос учун масъулиятни ўз зиммасига олишига тўғри келди.\n"Америкаликлар, айниқса ёшлар, Афғонистонда рўй бераётган воқеаларни тугамайдиган зиддият деб қабул қилишади. Улар АҚШ бу ерда ғалаба қозона олмайди деб ҳисоблашади, чунки улар бу урушда қанча одам ҳалок бўлгани ва яраланганидан хабардор. Америка жамоатчилиги Афғонистондан кетиш қарорини қабул қилишга тайёр эди", — дейди собиқ давлат котиби ўринбосари Роуз Геттемюллер.\nАммо америкаликлар бундай кетишга тайёр эмасди. 2001 йил 11 сентябри арафасида бўлгани каби "Толибон" яна ҳокимиятга қайтган ва яна мамлакатда ўз тартибини ўрнатган ва ҳамон аввалгидек бу урушлар бошланишига сабаб бўлган терактларни уюштирган "Ал-Қоида" билан қалин алоқаларни сақлаб қолган.\nДемак, террорга қарши урушда ғалаба қозониб бўлмайдими?\n"Уни фақат қаттиққўл куч ёрдамида енгиш имконсизлиги аниқ, — дея ҳисоблайди адмирал Ставридис. — Аммо қаттиқ ва юмшоқ кучлар қоришмаси — дипломатия инструментлари, иқтисодий ёрдам, таълим терроризм хавфини сезиларли даражада камайтириши мумкин". Нима бўлмасин, Ставридиснинг ишончи комилки, сўнгги йигирма йилликда дунё хавфсизроқ бўлди — асосан "Ал-Қоида" мағлуб этилиши эвазига, ҳозирда бу гуруҳ қолдиқлари фақат омон қолиш пайида.\nҚироллик мудофаа тадқиқотлари институтининг британиялик эксперти, Ироқда ва Афғонистонда қироллик ҳарбий-ҳаво кучлари сафида хизмат қилган Пол О’Нил унинг фикрига қўшилмайди:\n"Мен 11 сентябрь воқеаларидан 20 йил ўтиб дунё хавфсиз бўлиб қолгани йўқ деб ҳисоблайман. Терроризмга қарши муваффақиятли курашиш мумкин, давлат бу ишни асрлар давомида қилиб келмоқда. Аммо, менимча , "террор билан уруш" атамаси худди "гиёҳвандлик билан кураш" атамаси каби маъно касб этиб қолган. Биринчидан, урушда жуда аниқ мақсад қўйилади ва мақсадга қачондир эришилиб, уруш якунланади. Аммо терроризм — бу якуни йўқ ҳодисадир. Ва армия — бу соҳадаги вазифаларни ҳал этиш учун энг яхши инструмент эмас. Ҳарбийлар муайян якуний вазифани ҳал қилиш учун йўналтирилади. Ва агар уларга муддатсиз мақсад қўйилса — масалан, террор билан уруш вазифаси бўлса, муаммолар бошланади".\n"Менимча, хатолик шундаки, биз Афғонистон ва Ироқ ҳарбийларига ҳаддан ташқари кўп сармоя киритганмиз, аммо бу мамлакатларда полиция, суд ва юридик тизимлар ривожланиши учун етарлича саъй-ҳаракатлар қилинмаган. Фақат шундай институтлар орқали айрим мамлакатларда терроризмга қарши курашда ижобий тажриба тақдим этган", — дея хулоса қилади О’Нил.\n"Биз 20 йил олдингига қараганда анча яхши вазиятдамиз, — дейди америкалик Нэйтан Сейлс. — АҚШ ва бизнинг НАТО бўйича ҳамкорларимиз терроризмга қарши курашда қўллаш мумкин бўлган инструментлар тўпламини ишлаб чиқди. Бу нафақат дронлар ёки махсус топшириқли отрядлар. Коалиция мамлакатлари прокурорлари нотинч ҳудудлардаги юристларни ўқитди ва уларга жанг майдонларида топилган далилларни қайта ишлаб, уларни судда қандай тақдим этиш бўйича маслаҳатлар беришди. Америкалик чегарачи экспертлар Африка давлатларидаги аэропортлар ходимлари билан учрашувларда уларга ўтиш пунктларида йўловчиларни қандай таҳлил қилишни ўргатишди ва уларга хавфли саёҳатчиларни қандай аниқлашда ёрдам беришди. 20 йил олдин буларнинг ҳеч бири бўлмаган".\nГлобал жараёнларга аралашиш керакми ёки фақат миллий манфаатларни кўзлашми? Пол О’Нилнинг фикрича, сиёсатчилар бу борада дам бу томонга, дам бошқа томонга оғишади.\n"Глобал зиддиятлар барҳам топганида мамлакатлар ўз миллий манфаатларига қайтади. Шунда йиллар бўйи тинчлик ва хотиржамлик ҳукм суради. Ўшанда сиёсатчилар дунёда жуда қўрқинчли ишлар бўлаётганини қайд этишади. Улар бунга аралашиш керак деб ҳисоблашади. Аввалига барчаси жуда яхши кетади. Кейин эса бирданига барчаси яхши кетмай қолади. Ўшанда сиёсатчилар яна миллий манфаатлар билан боғлиқ масалаларни ҳал қилишга қайтишади", — дея таърифлайди О’Нил Афғонистон атрофидаги воқеаларни.\nИроқда америкаликлар ўз асосий мақсадига эришган — Саддам Ҳусайн ағдарилганди, аммо мамлакатда яна кўп йиллар қолиб кетишди. Афғонистонда америкаликлар ўз олдларига қўйилган мақсадларнинг ҳеч бирига эриша олишмади, Покистон ҳудудида 11 сентябрь терактлари ташкилотчиси Усама бин Лодин йўқ қилинганидан ташқари. Афғонистонда демократия ўрнатишнинг уддасидан чиқилмади. Глобал терроризмни мағлуб этиш вазифаси ҳам бажарилмади. Ҳокимият яна толиблар қўлида, АҚШ эса шошилинч равишда ҳарбийлари ва фуқароларини эвакуация қилди — бу йилларда терактларнинг олдини олишни ўргандик ва 11 сентябрь бошқа қайтарилмайди деган умидда.


Қозоғистон ҳукумати террорчиларнинг режаларидан хабар топди\n17:26 / 05.09.2016\nҚозоғистон миллий хавфсизлик қўмитаси хабарига кўра, 2016 йилда зарарсизлантирилган радикал кайфиятдаги гуруҳларнинг бир қисми халқаро террорчилик ташкилотлари кўрсатмалари билан фаолият юритган. Қўлга олинган террорчиларнинг мақсади Балхаш яқинидаги Россия ҳарбий қисми бўлган, деб хабар қилмоқда РИА «Новости».\n«Шу йилнинг июнь ойида Қарағанда вилоятида ўзаро алоқадор радикал шахслардан ташкил топган иккита гуруҳ фаолиятига чек қўйилди. Уларнинг ҳаракатини хориждаги қозоқ жангарилари мувофиқлаштириб тургани аниқланди», — деган мамлакат махсус хизматлари.\nШунингдек, таъкидланишича, «бошқа бир гуруҳ аъзолари Қозоғистонда террорчилик хуружларини тайёрлаган. Шу мақсадда, бир нечта нишон танланган, улар орасида Балхаш шаҳри яқинидаги Россия ҳарбий қисми ҳам бўлган».\nАввалроқ, Қозоғистонда ушланган террорчилар, ўзларининг ғаразли ниятларини амалга ошириш учун самолётни олиб қочмоқчи бўлгани хабар қилинган эди.


Японияда суши-кулчалар ўйлаб топилди\nОшпазлар одатий таомларга ўзгача ва ноанъанавий кўринишлар ўйлаб топишда тиним билишмайди. Бу сафар улар барчага таниш бўлган япон сушиси ва америка кулчалари (данкин донатс)ни синовдан ўтказишди: кулча кўринишидаги мазали сушига нима дейсиз?\nБундай таом ҳар қандай кишини иштаҳасини қитиқлаши аниқ. Бир қараганда, тепа қисмида қиём ва ноодатий мастика бордек туюлади, аслида эса у балиқ ва васабидир. Айлана шаклида ясалган сушилар оддий кўринсада, бу таом чинакам санъат асари каби инсонга яхши кайфият улашади.


Аббос ибн Абдулмуттолиб розияллоҳу анҳу ўз ўғиллари Абдуллоҳ розияллоҳу анҳуга қуйидагиларни айтганлар: «Сени анави одам (Умар ибн Хаттоб розияллоҳу анҳу) шайхлардан олдинга ўтказаётганини кўрмоқдаман. Мендан қуйидаги беш нарсани ёдлаб ол: Унинг сирини зинҳор фош қилмагин,\nАбу Ҳурайрадан ривоят қилинади: «Набий соллаллоҳу алайҳи васаллам: «Бойлик матоҳнинг кўплигида эмас, бойлик нафснинг тўқлигидадир», – дедилар».\nИмом Заҳабий имом Абу Зуръа Розийнинг таржимаи ҳолини баён қилар экан, у зотнинг вафотлари ниҳоятда таъсирли бўлганини шундай ҳикоя қилади: «Абу Зуръа ўлим тўшагида ётган эди. У зотнинг икки шогирди Абу Ҳотим Розий билан Муҳаммад ибн Муслимлар устозни зиёрат қилмоқчи бўлишди.\nМинг афсуслар бўлсинким, аҳли илмнинг ичида ҳам ноқобиллари учраб туради. Одам боласи турли-туман бўлиши ҳақиқатдир. Табиати бузуқ инсонлар ичида ҳам баъзи бир сабабларга кўра илм йўлига кириб қолганлари бўлади.\nБанданинг зиммасидаги энг буюк ҳақ ўзини яратган Зотга ибодат қилишдир. У Зоти таолонинг айтганини қилиб, қайтарганидан қайтишдир. Ўз зиммасидаги Аллоҳ таолонинг ҳаққини адо этиш ҳар бир банданинг энг бирламчи вазифасидир.\nАмалга эваз талаб қилсанг, сендан унда сидқ бўлиши талаб қилинади. Шубҳа қилувчига саломатлик мавжудлиги кифоя қилади.\n«Набий соллаллоҳу алайҳи васаллам: «Ким Аллоҳдан сўрамаса, Аллоҳ унга ғазаб қилади», дедилар». Шарҳ: Ибн Масъуд розияллоҳу анҳудан қилинган ривоятда: «Аллоҳдан У Зотнинг фазлини сўранг, чунки Аллоҳ сўралишни хуш кўради», дейилган.


Бу қизиқ\t03 Ноябрь 2021 23:27 13629\nГидрометеорология хизмати маркази бугун, 4 ноябрь куни Ўзбекистонда кузатиладиган об-ҳаво ҳақида маълумот берди.\nТошкент шаҳрида ҳаво ўзгариб туради, ёғингарчилик кутилмайди. Шамол шимоли-шарқдан 7-12 м/с тезликда эсади. Ҳарорат кечаси 2-4° илиқ, кундузи 5-7° илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Шамол шимоли-шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 3° совуқ-2° илиқ, кундузи 0-5° илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Шамол шимоли-шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 0-5° илиқ, кундузи 3-8° илиқ бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, ёғингарчилик кутилмайди. Шамол шимоли-шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 0-5° илиқ, кундузи 3-8° илиқ бўлади.\nҚашқадарё вилоятида ҳаво ўзгариб туради, ёғингарчилик кутилмайди. Шамол шимоли-шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 5-10° илиқ, кундузи 10-15° илиқ бўлади.\nСурхондарё вилоятида ҳаво ўзгариб туради, баъзи жойларда ёмғир ёғиши мумкин. Шамол шимоли-шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 5-10° илиқ, кундузи 10-15° илиқ бўлади.\nАндижон, Наманган, Фарғона вилоятларида ҳаво ўзгариб туради, баъзи жойларда ёмғир ёғиши мумкин. Шамол шимоли-шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 5-10° илиқ, кундузи 10-15° илиқ бўлади.\nРеспубликанинг тоғли ҳудудларида ҳаво ўзгариб туради, баъзи жойларда ёғингарчилик (ёмғир, қор) бўлади. Шамол шимоли-шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси ва кундузи 3° совуқ-2° илиқ бўлади.\n22 Январь 15:49 51149\n23 Январь 11:39 49873\n23 Январь 20:24 49349\n24 Январь 09:34 37110\n22 Январь 22:31 35725


Фойдаланиш қоидалари - SERVER-SERVICE\nСАВДО СОВУТГИЧ УСКУНАЛАРИДАН ФОЙДАЛАНИШ ҚОИДАЛАРИ\nБиз совутгич шкафлар ва витриналарда мос ҳароратни ушлаб туриш ва электр энергияси истеъмолини қисқартиришга ёрдам берувчи айрим тавсияларни йиғишга ҳаракат қилдик.\n1. Совутгич ускунаси иситувчи қурилмалардан қанчалик узоқда турса, шунчалик яхши. Улар орасидаги энг қисқа масофа 2 метрни ташкил этиши мумкин холос. Кондиционерлар билан ҳам ёнма-ён қўллаш мумкин эмас. Эшиклар очилиб кетадиган даражадаги кучли елвизак бўлмаслиги қуёш нурлари тўғридан-тўғри тушмаслиги керак. Шунингдек, намлик юқори бўлган хоналарга ўрнатиш тафсия қилинмайди.\n2. Савдо залида ҳарорат 250С дан ошмаслиги керак. Ҳарорат кўрсатгичи мазкур рақамдан паст бўлса, қурилма учун яхши шароит бўлади.\n3. Ҳар қандай ҳолатда ҳам ускунани техник паспортда белгиланган ҳароратгача совумасдан туриб маҳсулотларни жойламанг.\n4. Совутгич агрегатга фақат ички соҳа ҳароратига мос келадиган даражада совуган (музлатилган) маҳсулотларни жойлаштириш керак бўлади. Уларни юза қисмида бир хил жойлаштириш ҳам муҳим.\n5. Ҳаво айланиши ва совутиши учун қурилманинг орқа қисмидан бошлаб олди қисмигача маҳсулотларни жойлаштиришда 1 см дан кам бўлмаган оралиқ масофа қолдириш керак. Витрина четигача бўлган масофа бутун чизиқ бўйлаб 40 миллиметрдан кам бўлмаслиги керак.\n6. Ёдда тутиш лозимки, панжарали пештахталарни қоғоз ёки шу каби тўлиқ нарса билдан ёпиб қўйиш оқибатида ҳаво айланиши тўхтаб қолади.\n7. Қуйидагича ҳолатни пайқадингизми: буғлатгич эритилганидан сўнг қисқа вақт ичида у қалин қор билан қоплангани ҳамда қайта эритмагунингизгача бир нави ишлаб турдими? Сиз ортиқча намлик ҳосил қилаётган манбани йўқ қилишингиз лозим бўлади, бу ҳолатда:\nСавдо залида ҳаводаги намликни 40-60 фоиз миқдорда ушлаб туринг ва назорат қилинг.\nСовутгич шкаф, витрина ва бошқалар илиқ маҳсулотларни совутиш учун мўлжалланмаган, шунинг учун уларга фақат совуган маҳсулотларни жойлаштиринг.\nЭритиш режимини ўрнатиб беришлари учун сервис марказларига мурожаат қилинг.\n8. Маҳсулотларни витринага жойлаётганингизда улар белгиланган оғирликдан ошмаслигига эътибор беринг.\n9. Тез айнийдиган маҳсулотларни совутмайдиган ойнаванд токчаларга қўйманг. Улар у ерда янади тезроқ айнийди.\n10. Витриналардаги намойиш қилиш соҳаларини тўлдириб ташлаш ҳам тафсия қилинмайди, шунингдек, буғлатгич панжаралари ва витринанинг олд ойнасидаги ҳаво ташувчилар бўш қолиши керак. Совутгич пештахта ва бонетларда ҳаво ташувчи каналларни беркитиб қўйиш мумкин эмас.\n11. Таир 1211 ва ВХС-УН бурчакли витриналарининг токчаларини маҳсулот сиғимидан ортиқча тўлдириш ярамайди.\n12. Агар зарурати бўлмаса, совутгич шкафлар эшигини узоқ вақт очиқ қолдирманг.\n13. Эшикни маҳкам ушлаб турувчи резиналар тўлиқ ушлаб туришини назорат қилинг. Агар у бўшашган бўлса, тезда сервис марказига мурожаат қилинг.\n14. Совутгич қурилмалардан фойдаланганингизда, уларнинг ҳар бирида ўзига хос хусусиятлари мавжудлигини ёдда тутинг. Фойдаланиш самарадорлиги шунга боғлиқ:\nБутун майдонинг турли жойларида ҳарорат хилма-хил бўлади. Бу ерда буғлатгич қайси нуқтада жойлашгани ва ҳаво қай тарзда айланиши муҳим рўл ўйнайди (статик ва динамик совутиш). Контроллерда эса ўртача ҳарорат кўрсатилади.\nҚурилма компрессори вақти-вақти билан ўчиб туради. Бу дастлаб белгиланган ҳарорат кўрсатигичига эришилганида, кейингилари ҳарорат белгиланганидан ошганида содир бўлади.\nИш жараёнида компрессор қандайдир вақт оралиғида ўчиши зарур, бунда буғлатгич эриши керак бўлади. Эритиш жараёни олиб борилганида ҳарорат бироз ошиши мумкин.\nБу чекинишга фойдаланиш шартларининг барча талабларига риоя қилинганидаги техник параметрлар меъёрида рухсат берилади.\nФойдаланиш қоидаларига қатъий амал қилинг ва шундагина маҳсулотларингиз янада узоқ вақт ўз хусусиятларини сақлаб қолади, деталлар кам шикастланади, электр истеъмоли қисқаради ва савдо зали доимо шинам бўлади.


Бир қарзга иккита неустойка\nАмнистия тўғрисидаги ҳужжат: адвокат нуқтаи назари\nОлий хўжалик судида пленум қарорлари муҳокама этилди\nСуд эксперти изоҳлайди\nБиологик оталик қандай белгиланади?\nГазета Норма маслахатчи / 2014 год / № 49 / Суд иши\nХусусий фирма (Сотувчи) ва МЧЖ (Харидор) 2014 йил январида 45 млн сўмлик озиқ-овқат товарларини етказиб бериш шартномасини тузишди. У имзоланган кундан бошлаб 5 кун мобайнида Харидор олдиндан шартнома суммасининг 60%ини, етказиб берилган кундан бошлаб 10 кун мобайнида қолган 40%ини тўлаши керак эди.\nХаридор олдиндан тўловни ўз вақтида тўлади. Сотувчи етказиб бериш бўйича ўз мажбуриятларини бажарди. Бироқ Харидор унга қолган 40%ни ўтказмади. Сотувчи унга қолган суммани тўлаш талаби билан мурожаат қилди. Харидор даъвога жавоб бермаганлиги боис Сотувчи хўжалик судига 17 млн сўм асосий қарз, тўловни кечиктирганлик учун 1,7 млн сўм пеня, 187 минг сўм давлат божи ва 7 200 сўм почта харажатларини ундириш тўғрисида даъво билан мурожаат қилди. Бундан ташқари, суд мажлиси давомида даъвогар қарздордан қонуний неустойка – асосий қарз суммасининг 15%и миқдорида жарима – 2 550 минг сўмни ундириш тўғрисида қўшимча талабнома тақдим этди.\nБиринчи инстанция судининг 5.05.2014 йилдаги ҳал қилув қарори билан хусусий фирманинг даъво талаблари қисман қондирилди. Апелляция ва кассация инстанцияларида мазкур иш кўрилмади.\nСотувчи ўз шартномавий мажбуриятларини тўлиқ бажарди ва товарни ўз вақтида етказиб берди. Бироқ Харидор унга тўлиқ ҳақ тўламади. Шу сабабли у 17 млн сўм, олди-сотди шартномасида назарда тутилган пеня, шунингдек суд ва почта харажатларини тўлаши шарт. Бундан ташқари, жавобгардан Фуқаролик кодексининг (бундан кейин – ФК) 263-моддаси ва «Хўжалик юритувчи субъектлар фаолиятининг шартномавий-ҳуқуқий базаси тўғрисида»ги Қонуннинг (29.08.1998 йилдаги 670-I-сон) 32-моддасига кўра даъвогар фойдасига жарима тарзидаги қонуний неустойка – 2 550 минг сўмни ундириш лозим.\nОлди-сотди шартномасига кўра биз олдиндан 28 млн сўм тўладик. Вақтинчалик молиявий қийинчиликлар туфайли МЧЖ қолган 17 млн сўмни сўндира олмади. Жавобгар пеня суммасини камайтиришни сўрайди. У қонуний неустойка ундирилишига рози эмас. Шартнома мажбуриятларини бажармаганлик ёки лозим даражада бажармаганлик учун пеня ундирилаётганлиги боис жарима солиш асоссиздир.\nБиринчи инстанция суди иш материалларини ўрганиб, даъвогарнинг важ-далилларини ҳамда жавобгарнинг эътирозларини тинглаб ва муҳокама қилиб, қонун ҳужжатларининг қоидаларини таҳлил қилиб, ФКнинг 14 ва 324-моддаларига асосланиб, Харидор томонидан қарз тан олинганлигини ҳамда ёзма далиллар билан тасдиқланган асосий қарз, пеня ва суд харажатлари қисмида даъво талабларининг асослилигини ҳисобга олди, жавобгарнинг важларини асоссиз деб ҳисоблади. Айни шу сабабли қуйидагича қарор қабул қилди:\n1) даъво талаблари асосий қарз ва пеня қисмида тўлиқ ҳажмда қондирилсин ва жавобгардан даъвогар фойдасига 17 млн сўм ва пеня – 1,7 млн сўм ундирилсин;\n2) 2 550 минг сўм жарима кўринишида қонуний неустойка ундириш рад этилсин;\n3) суд харажатлари – 187 минг сўм давлат божи ва 7 200 сўм почта харажатлари жавобгардан ундирилсин.\nФКнинг 236-моддасига кўра мажбуриятлар шартнома шартларига ва қонун ҳужжатлари талабларига мувофиқ лозим даражада бажарилиши керак. Маҳсулот етказиб бериш шартномасига мувофиқ маҳсулот етказиб берувчи-сотувчи шартлашилган муддатда ёки муддатларда ўзи ишлаб чиқарадиган ёхуд сотиб оладиган товарларни сотиб олувчига тадбиркорлик фаолиятида фойдаланиш учун ёки шахсий, оилавий мақсадларда, рўзғорда ва шунга ўхшаш бошқа мақсадларда фойдаланиш билан боғлиқ бўлмаган бошқа мақсадларда фойдаланиш учун топшириш, сотиб олувчи эса тарафларнинг келишуви билан белгиланадиган нархда товарларни қабул қилиш ва уларнинг ҳақини тўлаш мажбуриятини олади (МКнинг 437-моддаси). Шу сабабли кўрилаётган низода асосий қарзни тўлаш тўғрисидаги даъво талаблари тўлиқ асосланган.\nҚарздор айби бўлган тақдирда мажбуриятни бажармаганлиги ёки лозим даражада бажармаганлиги учун, агар қонун ҳужжатларида ёки шартномада бошқача тартиб белгиланмаган бўлса, жавоб беради (ФКнинг 333-моддаси биринчи қисми). Мажбуриятни бажармаганлик учун жавобгарлик турларидан бири неустойка ҳисобланади. Қарздор мажбуриятни бажармаган ёки лозим даражада бажармаган тақдирда, қонун ҳужжатлари ёки шартнома билан белгиланган кредиторга тўлаши шарт бўлган пул суммаси неустойка ҳисобланади. Неустойка жарима ёки пеня шаклида бўлади (ФКнинг 260, 261-моддалари).\nОлди-сотди шартномасида назарда тутилишича, ўз вақтида ҳақ тўламаганлик учун Харидор Сотувчига ўтказиб юборилган ҳар бир кун учун кечиктирилган тўлов суммасининг 0,4%и миқдорида, бироқ унинг 10%идан кўп бўлмаган суммада пеня тўлайди. Бунда ОХС Пленумининг «Мажбуриятларни бажармаганлик ёки лозим даражада бажармаганлик учун мулкий жавобгарлик тўғрисидаги фуқаролик қонун ҳужжатларини қўллашнинг айрим масалалари ҳақида»ги Қарори (15.06.2007 йилдаги 163-сон) 4-бандига кўра неустойканинг энг кам миқдори ФКнинг 327-моддасида кўрсатилган фоизлар миқдоридан – Марказий банк белгилайдиган такрорий молиялаш ставкасидан кам бўлмаслиги лозим. Ушбу қоидадан келиб чиқилганда 1 700 000 сўм пеня ундириш асослидир.\n«Хўжалик юритувчи субъектлар фаолиятининг шартномавий-ҳуқуқий базаси тўғрисида»ги Қонун 24-моддасининг иккинчи қисмига асосан, агар қонун ҳужжатларида ёки шартномада бошқа тартиб назарда тутилган бўлмаса, хўжалик шартномаларини бажармаганлик ва лозим даражада бажармаганлик учун ушбу Қонуннинг 25–32-моддаларида назарда тутилган жавобгарлик чоралари қўлланилади. ОХС Пленумининг «Ўзбекистон Республикасининг «Хўжалик юритувчи субъектлар фаолиятининг шартномавий-ҳуқуқий базаси тўғрисида»ги Қонунини хўжалик судлари амалиётида қўллашнинг айрим масалалари ҳақида»ги Қарорининг (4.03.2002 йилдаги 103-сон) 10-бандида назарда тутилишича, агар хўжалик шартномасида шартнома интизомини бузиш билан боғлиқ ҳолатлар учун жавобгарлик белгиланган бўлса, тарафларнинг жавобгарлиги шартномага асосан қўлланилади. Агар шартномада шартнома интизомини бузиш билан боғлиқ айрим ҳолатлар учун жавобгарлик назарда тутилган бўлса, фақат шу ҳолатлар учун жавобгарлик шартномага асосан қўлланилади. Шу сабабли «Хўжалик юритувчи субъектлар фаолиятининг шартномавий-ҳуқуқий базаси тўғрисида»ги Қонуннинг 32-моддаси қоидалари кўрилаётган етказиб бериш шартномасига нисбатан қўлланиши мумкин эмас. Шартномада ўз вақтида ҳақ тўламаганлик учун пеня тарзида жавобгарлик назарда тутилганлиги боис, ушбу ҳуқуқбузарлик учун жарима қўллаб бўлмайди. Шу сабабли суд 2 250 минг сўм жарима тарзидаги қонуний неустойкани ундиришни рад этиб, даъво талабларини қисман қаноатлантириш тўғрисида тўғри қарор қабул қилди.\nХаридор Сотувчининг даъвосини кўриб чиқиб, кўп учрайдиган хатога йўл қўйди. Бу эса унинг пеня ва суд харажатлари тарзидаги қўшимча харажатлар қилишига олиб келди. Қонун ҳужжатларида бундай ҳолларда хатти-ҳаракат қилишнинг етарлича дастаклари мавжуд. Даставвал етказиб бериш шартномасига якуний ҳисоб-китоб муддатини кўпайтирадиган ўзгартириш киритиш билан қарз масаласини ҳал қилиш мумкин. Бундан ташқари, МЧЖ қуйидаги ҳаракатларни амалга ошириши мумкин эди: ФКда назарда тутилган мажбуриятларнинг ижроси ёки ижрони таъминлаш усулларини (воз кечиш ҳақини, кафиллик, гаров ва бошқалар) ўзгартириш тўғрисида келишувга эришиши; қарз олиш йўлини тутиши; сотувчининг розилиги билан қарзни учинчи шахсларга ўтказиши.\nҚарздор мажбуриятларни бажармаган ёки лозим даражада бажармаган ҳолларда тўлайдиган ва, қоида тариқасида, қатъий пул суммасида ҳисобланадиган неустойка жарима ҳисобланади.\nҚарздор мажбуриятларнинг бажарилишини кечиктириб юборганида тўлайдиган ва ўтказиб юборилган муддатнинг ҳар бир куни учун мажбуриятнинг бажарилмаган қисмига нисбатан фоиз билан ҳисобланадиган неустойка пеня ҳисобланади.\nПрочитано: 1753 раз(а)


11:51 / 06.01.2018 5434 pdf Ўқиш режими + -\nТирик эканман, бир куни Аллоҳ раҳмат қилгур отамдан олган дарсимни ҳеч унутмайман. Ўша куни нотўғри иш қилиб қўйган эдим. Ўртоқларим билан ўйинга берилиб, отам билан бир муҳим учрашувимиздан кеч қолиб кетдим. Отам нега кеч қолганимни сўраганида ҳақиқатни айтишдан қўрқиб, ёлғон гапирдим. Отам кеч қолишимнинг ҳақиқий сабабини билар эди. Энди мени қаттиқ койиб, оғир жазога тортса керак, деб кутдим. Лекин Аллоҳ раҳмат қилгур отам менга муҳаббат билан қараб, шундай деди: «Ўғлим, мен сендан узр сўрайман, чунки менга ёлғон гапиришингга мажбур қилдим. Қачондир сенга қилган муомалам туфайли менга очиғини айтишдан қўрқадиган қилиб қўйган бўлсам керак. Ҳечқиси йўқ, ўғлим. Бугун ўзимга жазо сифатида уйга пиёда қайтаман. Ўзимни сарҳисоб қилиб, хатоимни топаман. Сен хижолат бўлма, сен эмас, мен масъулман».\nМен ўша куни масъулиятни кўтаришни амалий ўргандим.\nАллоҳим, ўтиб кетган оталаримизга Ўзинг раҳм айла, тирикларини эса ҳифзу ҳимоянгда асра!\nОта хом узум еса, фарзанднинг тиши қамашади ёхуд ҳолвани ҳоким, калтакни етим ейди\nБола барибир бола-да, баъзан бироз шўхлик қилиб қўяди, ундан нотўғри хулқ-атвор ёки хатти-ҳаракат содир бўлиб қолади. Ана шунда кўпчилик ота-оналар бу муаммонинг пайдо бўлишига аввало ўзлари сабабчи эканини унутиб қўйишади. Фарзандлар кўзгу, холос. Уйда ва мактабда олинган тарбия уларда акс этади. Доно халқимиз буни «қуш уясида кўрганини қилади» дейди.\nТарбиячилар болага ўз ҳукмини ўтказиб, унга ортиқча босим ўтказиб юборса, унинг катта-ю кичик ҳар бир ишига аралашаверса, бола шахсияти заиф, мустақил фикри йўқ одам бўлиб ўсади. Натижада санаб бўлмайдиган даражада нафсий муаммоларга йўлиқиши тайин бўлиб қолади.\nМураббийлар болани керагидан ортиқ ҳимоя қилиб, эркалатиб юборса, шамолдан ҳам, қуёшдан ҳам тўсаверса, болада ўзига ишонч йўқолади. У доим кимгадир суянишга муҳтож бўлиб қолади, ҳар нарсадан ҳадикда, хавфда ўсади.\nХудди шунингдек, бола эътиборсиз ташлаб қўйилса, унинг таҳсинга сазовор ишлари мукофотсиз қолдирилса, шижоатлантирилмаса, мақталмаса, ўқишга, ишга бўлган қизиқиши, ғайрати йўқолади. Оқибатда бола дангаса, лоқайд бўлиб қолади.\nАгар мураббийлар бола тарбиясида лоқайдлик қилишса, уни талтайтириб юборса, айтганини муҳайё қилаверса, бола манман, худбин, беэътибор, бефарқ бўлиб ўсади.\nМураббийлар болага қаҳр-ғазаб қилаверса, куч ишлатса, жисмоний ва руҳий азобласа, бола қўрқоқ, қатъиятсиз бўлиб ўсади. Бундай мураббий боланинг юрагига ҳиқду ҳасад, нафрат келтириб чиқарадиган энг хавфли омилни – қўрқувни қалбига эккан бўлади.\nАгар мураббий болага ҳадеб эътироз билдираверса, тинмай панд-насиҳат қилаверса, уларни бола малолланадиган даражада кўпайтириб юборса, айтилаётган ўгитлар ўз маъносини, аҳамиятини йўқотади. Бола эшитаётган барча панд-насиҳат ва ҳикматларини жиддий қабул қилмай қўяди, пинагини бузмай, тепса-тебранмас бўлиб қолади.\nАгар тарбия жараёнида мураббийда изчиллик бўлмаса, боланинг қилган ишига қараб ҳар сафар турлича тасарруф қилса, гоҳ мукофотлаб, гоҳ жазоласа, гоҳ бақириб, гоҳ эркалатса, гоҳ таҳдид, дўқ-пўписа қилса, бола доимий хавотирда юрадиган бўлиб қолади, яхши билан ёмонни, тўғри билан хатонинг орасини ажрата олмай қолади.\nОта-она фарзандларига бирдай муомала қила олмаса, бирини ҳадеб уришиб, бирини доим мақтайверса, бир-биридан афзал кўрса, уларда ғайирлик, нафрат ва ўч олиш ҳисси уйғонади.\nШунинг учун доим ёдда тутингки, боланинг тиши қамашса, демак, ота-она хом узумни кўп еб қўйган бўлади…\n«Болаларимиз бамисоли жавҳар, лекин биз темирчимиз»\n09:54 / 06.01.2018 1557\nАгар Аллоҳ хоҳласа, ҳаммангизни бир уммат қилиб қўяр эди\n17:46 / 06.01.2018 1838\nУшбу саҳифа болаларни ахлоқодобли, илм ўрганишга рағбатли, ёмон иллатлардан қочувчи қилиб тарбиялашга хизмат қилади. Шунингдек, бу саҳифа ҳалолик, поклик, давоми...\n1435 05:00 / 15.02.2017\nАбдулқуддус амакининг сабоқлари 14қисмҲАЛОЛ, ПОК БЎЛИНГ Ассалому алайкум, кўзимнинг нури, қалбимнинг сурури бўлган азиз болакайларим Бугунги дарсимиз ҳалол, пок давоми...\n2557 05:00 / 16.02.2017\nАрвоҳ. (Болалар учун)\nБир савдогар уйига кеч тунда қайтаётган эди. Бир қари, қора танли кишининг девор тагидаги чуқурда тунни ўтказишга ҳаракат қилиб турганини кўрди. Бирорта киши ҳам давоми...\n1318 05:00 / 16.02.2017\nЁш болаларнинг савоби\n1. Ўғил бўлсин, қиз бўлсин, Аллоҳ таоло ёш болаларнинг барча ибодатларини қабул қилиб, уларга савоб ёзади. Бу У Зотнинг карами кенглигидандир. Болалар таҳорати, давоми...\n2567 00:00 / 25.08.2017


Афғонистонда терактлар сони ошди\nАфғонистонда йил бошидан буён террорчилик ҳужумлари сони 50 фоизга ортган. Бу ҳақда Афғонистондаги халқаро тинчликпарвар кучлар қўмондонлиги тарафидан жорий йил беш ойи бўйича эълон этилган ҳисоботда билдирилди.\nАфғонистон ва Яқин Шарқдаги АҚШ қўшинлари қўмондони генерал Дэвид Петреуснинг таъкидича, ўтган ҳафтада Афғонистонда зўравонликлар кўлами 2001 йилдан буёнги энг юқори даражага етган.\nЎтган бир ҳафта мобайнида жангари гуруҳлар тарафидан 400 та ҳужум содир этилган ва бу 2004 йил январига қараганда саккиз баравар кўпдир.\nГенерал Дэвид Петреусга кўра, америкалик ҳарбийлар яқин кунлар ичида Афғонистонда толибонга қарши қатор муҳим амалиётлар ўтказишни режалаган.


19:32 / 15.04.2019\nАҚШ президенти Дональд Трамп Boeing компанияси 737 Max моделидаги лайнерларида барча носозликларни бартараф этиши ҳамда самолётларни қайта номлаши кераклигини айтди.\nТрамп ярим йил ичида ушбу моделдаги самолётдан иккитаси ҳалокатга учраганини назарда тутиб, вазиятни моделни қайта номлашгина қутқариши мумкинлигини таъкидлаб ўтган.\nАҚШ президенти твиттерда “брендлар яратиш бўйича” мутахассис эмаслигини киноя қилиб, концерн раҳбарияти ўрнида бўлганда муҳандислардан носозликларни тўғрилашни, сўнгра ребрендинг ўтказишни талаб қилган бўлишини айтган.\n“Мен Boeing ўрнида бўлганимда, Boeing 737 Max’даги барча носозликларни бартараф этиб, бир нечта яхши функциялар қўшиб, сўнгра номини ўзгартирган бўлардим. Бирорта маҳсулот бу маҳсулотчалик жабр кўрмаган”, деб ёзган Трамп.\n2018 йил октябрда Индонезия соҳиллари яқинида ҳамда 2019 йил мартида Эфиопияда 737 Max 8 самолётлари ҳалокатга учраганди.\nШу воқеалардан кейин дунёнинг деярли барча давлатлари бу самолётларнинг ўз ҳаво ҳудудида парвоз қилишини тақиқлаб қўйган, кўплаб авиакомпаниялар уларда парвоз қилишни тўхтатган. Boeing март ичида 737 туридаги бирорта самолёт сота олмаган.\nBoeing Норвегия авиакомпанияси билан тузилган 10,6 млрд долларлик шартномани қўлдан чиқарди


Қачон банклардан АҚШ долларини эркин сотиб оламиз? - Zamin.uz\n06:00 / 03.08.2018\nНақд хорижий валютани бозор курсида банклардан сотиб олиш йўлга қўйилганидан кейин 2,5 млрд. долларга яқин валюта маблағлари жисмоний шахслар томонидан тижорат банкларига сотилган. Демоқчиманки, хорижий валютага бўлган талаб олдингидай эмас”, деган Абубакиров. “Замин” янгиликларини “Twitter”да кузатиб боринг\n23-10-2019, 21:13, Ўзбекистон\n7-12-2018, 20:18, Ўзбекистон\nЎзбекистонда 1 апрелдан бошлаб пластик картадан доллар ечиб олиш мумкин бўлади\n10-03-2018, 00:03, Ўзбекистон\n19-01-2018, 22:20, Ўзбекистон\n6-09-2017, 12:53, Ўзбекистон\n26-04-2017, 16:39, Ўзбекистон


"Локомотив"да Сербиялик футболчи кўрикдан ўтмоқда » Скачать музыку бесплатно новинки музыки 2016-2017\nКомментариев: 0 Просмотров: 272 Дата: 20-01-2016, 16:55 Жамоамизнинг Дубайдаги йиғинига янги легионер футболчи келиб қўшилгани ҳақида кеча хабар бергандик. У бугундан эътиборан машғулотларни бошлаб юборди.Тўлиқ исм-шарифи Ненад Предрагович Иняц бўлган ҳужумчи 1985 йил Белград шаҳрида туғилган. Ўз мамлакати клубларидаги фаолиятидан ташқари 2008 йил Пермнинг “Амкар” клуби шарафини ҳимоя қилган. Ўша вақтлар “Амкар”ни Миодраг Божович бошқариб борарди. Унинг бошчилигида пермликлар Россия чемпионатининг 4-пағонасига қадар кўтарилишган.Иняц кейинги мавсумдан эътиборан Нижний Новгороднинг “Волга”сида тўп сурган. 2010-2011 йилги мавсумларни Белграднинг “ОФК” клуби сафида ўтказган ҳужумчи, 2011 йилга келиб Осиё қитъасига ташриф буюрди ҳамда Саудия Арабистонининг “Ал-Ансор” жамоаси билан шартнома имзолади. 2013-14 йилги мавсумларда Қозоғистоннинг “Атирау” клубида ўйнади.Сўнгги икки мавсумни Сербия чемпионатида ўтказган 30 ёшли Ненад Иняцнинг кейинги тақдирига Дубайдаги йиғиндан кейин ойдинлик киритилади. Унинг ҳаракатлари Мирко Еличич бошчилигадаги мураббийлар штабига маъқул келса, “Локомотив” сафида қолиши мумкин. Йўқса, унга жавоб бериб юборилади.Эслатиб ўтамиз, “Локомотив” йиғинида шунингдек черногориялик ҳужумчи Иван Вукович ҳам бўлиб турибди.


Баравж ғўзалар – Сурхон тонги\nБош саҳифа / Қишлоқ хўжалиги / Баравж ғўзалар\nМай 29, 2019\tҚишлоқ хўжалиги Изоҳ қолдириш 678 Кўрилди\nЖорий йилда 74 минг гектар майдонда ғўза ўстириб, мўл ҳосил етиштириш ишқида меҳнат қилаётган пахтакорларимиз ўсимлик парваришини агротехника тадбирлари асосида ташкил этишаяпти.\nПешқадам фермер хўжаликларида ғўза қатор оралари икки марта культивация қилиниб, бир марта чуқур юмшатгичлар билан ишлов берилди, икки марта озиқлантирилди. Деярли ҳамма фермер хўжаликларида ёш ниҳоллар бир марта суғорилиб бўлинди. Бегона ўтларни камайтириш ва зараркунандаларга қарши курашиш тўғри ташкил этилаётганлиги эвазига ёш ниҳоллар кун сайин кўкка бўй чўзмоқда.\nТермиз туманидаги “Рўзибой Хўжанов”, Ангор туманидаги “Раҳима Ангор”, “Саидносирхон” , Қумқўрғон туманидаги С. Бойматов номли СИУ таркибидаги фермер хўжаликлари далаларида намунали парваришланган ғўзалар пешма-пеш гулламоқда.\nОлдинги Ерни боқсанг…\nКейинги Бойсун – ҳамиша эътиборда\nТемир йўлдан ўтаётганда…\nПсихологик хизмат нима?


ҲУҚУҚИЙ САБОҚ | "Xazina" газетасининг онлайн саҳифаси\nСолиқ сиёсатини такомиллаштириш концепциясидан келиб чиқиб, 2019 йил 1 январдан йиллик айланмаси 1 миллиард сўмдан ошган юридик шахслар умумбелгиланган солиқларни тўлаш тартибига, жумладан, қўшилган қиймат солиғини тўлашга ўтмоқдалар. Шу боис қуйида қўшилган қиймат солиғи бўйича энг кўп берилаётган навбатдаги саволларга солиқ мутахассисларининг жавобларини тақдим этамиз.\nШунингдек, нарх-навонинг кескин ошиб кетишининг олдини олиш мақсадида 2019 йилдан йиллик ялпи тушуми уч миллиардгача бўлган юридик шахслар учун қўшилган қиймат солиғини ҳисоблаб чиқариш ва тўлашнинг соддалаштирилган тартиби жорий қилинди. Соддалаштирилган тартибдаги қўшилган қиймат солиғи бўйича пасайтирилган солиқ ставкалари белгиланган, шу жумладан, умумий овқатланиш тармоғи корхоналари учун солиқ ставкаси 10 фоиз миқдорида белгиланган.\n– Оилавий корхона бугунги кунда ягона солиқ тўлови тўловчиси ҳисобланади, унинг ялпи тушуми 1 млрд. сўмдан ошганда, қўшилган қиймат солиғи тўлаши лозим бўладими?\nУшбу нормалар барча солиқ тўловчилар учун бир хилда қўлланилади, шу жумладан, оилавий корхоналар учун ҳам.\n– Импорт қилинган асосий восита бўйича декларацияда «ҚҚС тўловисиз» ёзуви қайд этилганда, қўшилган қиймат солиғини ҳисобга олса бўладими?\n– Солиқ кодексининг 218-моддасига асосан товарлар, шу жумладан, асосий воситалар импорт қилинганда, фақатгина бюджетга тўланган қўшилган қиймат солиғи ҳисобга олинади. Агар тўлов амалга оширилмаган бўлса, солиқ тўловчи қўшилган қиймат солиғини ҳисобга олиш ҳуқуқига эга бўлмайди.\n– Газ қуйиш шохобчаси маҳсулотнинг таннархига қўшилган қиймат солиғи суммаси таъсир кўрсатмоқда, Бунда акциз солиғи суммаси устидан қўшилган қиймат солиғи суммаси олинмоқда. Бу солиқларни икки карра тўлашга олиб келмоқда. Ушбу ҳолатнинг қандай ечими мавжуд?\nШунга кўра, бензин, дизель ёқилғиси ва газни якуний истеъмолчига реализация қилиш чоғида тўланадиган аксиз солиғи қўшилган қиймат солиғининг солиқ солиш базасига киритилмайди, яъни қўшилган қиймат солиғи ҳисоблангандан сўнг акциз солиғи ҳисобланади.\n– Қандай товарлар қўшилган қиймат солиғидан озод қилинган?\nСаволларга Қашқадарё вилояти Давлат солиқ бошқармаси бўлим бошлиқлари М. ЗИЁДОВ ва А. САИДОВ жавоб бердилар.\nNoyabr 10, 2021\t0\nSentabr 12, 2019\t0\nIyul 23, 2019\t0


ДАСТЛАБКИ БОСҚИЧГА ҚУРЪА ТАШЛАНДИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\n«А» гуруҳи: «Ваҳдат» (Ваҳдат), «Локомотив-Памир» (Душанбе), «Барқчи» (Ҳисор), «Регар-ТадАЗ» (Турсунзода).\n«В» гуруҳи: «Истиқлол» (Душанбе), «Кўктош» (Рўдакий), «ФК-83» (Душанбе), ЦСКА «Памир» (Душанбе).\nТожикистон футбол федерацияси кубоги мусобақалари икки - дастлабки ва финал босқичларида ўтказилиб, унда биринчи ва олий лига жамоалари иштирок этади.\nДастлабки босқич учта: Душанбе шаҳри, шунингдек, Хатлон ва Суғд вилоятлари минтақаларида ўтказилади.\nМинтақаларда энг яхши кўрсаткичга эришган жамоаларга финал босқичи йўлланмаси берилади.\nХИЗМАТДА ШРИ-ЛАНКАЛИК ҲАКАМЛАР\n«Осиё футбол конфедерацияси кубоги- 2018» турнирнинг плей-офф босқичидан ўрин олган Тожикистон вице-чемпиони «Хўжанд» ҳамда «Дордой» (Қирғизистон) – «Аҳал» (Туркманистон) жуфтлиги ғолиби ўртасида кечадиган жавоб учрашуви тақдири шри-ланкалик ҳакамларга топширилди.\nФИФА рефериси, 33 ёшли Нивон Робеш майдон марказида ўйинни бошқариб боради. Ён чизиқларда унга ватандошлари Локу Кастхотеж ва Веллабада Хеважлар ёрдам беришади. Вирраккодикараж Касун захирадаги ҳакам вазифасини ўтайди.\nҲакамлар нозирлиги Бирлашган Араб Амирликлари намояндаси Солиҳ Муҳаммад, комиссарлик эса, малайзиялик Субраманиан Маникам зиммасига юклатилган.\nЭслатиб ўтамиз, плей-офф босқичининг жавоб ўйини 2018 йилнинг 20 февралида Хўжанд шаҳридаги «Тожикистон мустақиллигининг ХХ йиллиги» стадионида ташкиллаштирилади.\n------------- Футзал -------------\nХОТИРА ТУРНИРИ ҒОЛИБЛАРИ АНИҚЛАНДИ\nДушанбеда футзал бўйича таниқли футболчи Александр Кирсанов хотирасига бағишланган анъанавий қишки турнир ниҳоясига етди.\nУнда учта гуруҳ бўйича ғолиблар аниқланди.\nФахрийлар ўртасида «Истиқлол» футбол академияси жамоаси ютиб чиқди.\nҲаваскор жамоалараро эса, «Вавилон» клубига тенг келадигани топилмади.\nКасбий жамоалар беллашувида «Газпром» мини-футболчилари барча рақибларидан ўзиб кетиб, бош совринга эгалик қилишди.\nТожик футболи равнақига муносиб ҳисса қўшган Александр Кирсанов ўз даврида «Ирригатор», «Вахш» ҳамда «Памир» футбол жамоалари таркибида тўп сурган.\nКАНАДА ЁШЛАРИ – ЖАҲОН ЧЕМПИОНИ\nАмерика Қўшма Штатларида шайбали хоккей бўйича ёшлар (U-20) ўртасида жаҳон чемпионати беллашувлари ниҳоясига етди.\nҲал қилувчи финал учрашувида швециялик тенгқурларини 3:1 ҳисобида доғда қолдирган канадалик ёшлар жаҳон чемпиони унвонига сазовор бўлишди.\nБронза медали учун курашда майдон эгалари чехияликларни 9:3 ҳисобида енгишди.\nНавбатдаги «Жаҳон чемпионати-2019» Ванкувер ва Виктория шаҳарларида ўтказиладиган бўлди. Унда терма жамоалар гуруҳларга қуйидагича тақсимланди:\n«А» гуруҳи: Канада, Россия Федерацияси, Чехия, Швейцария, Дания;\n«В» гуруҳи: Швеция, Америка Қўшма Штатлари, Финляндия, Словакия, Қозоғистон.\nҚОЗОҒИСТОН ВАКИЛЛАРИ РЕЙТИНГДА ЮҚОРИ\nКасбий бокснинг WBA (Бутунжаҳон боксчилар ассоциацияси) йўналиши барча вазн тоифалари бўйича янги рейтингни эълон қилди.\nУнинг натижаларига кўра, қозоғистонлик «чарм қўлқоп» устаси, биринчи ўрта вазнда WBO NABO ва WBA Inter- Continental йўналишлари чемпиони Канат Ислом мавқедаги «карвонбоши»лигини сақлаб қолди.\nКанат Ислом юртдошлари Жанат Жакиянов (енгил вазн тоифаси) ва Иса Акбербаев (биринчи оғир вазн тоифаси)лар ҳам рейтингнинг кучли бешлик ва ўнлигидан жой олишди.\nАвстралиянинг Перт шаҳрида теннис бўйича халқаро «Хопман кубоги» турнири якун топди.\nТаркиби Рожер Федерер ва Белинди Бенчич сингари кучли теннисчилардан иборат бўлган Швейцария терма жамоаси турнир ғолиби, деб топилди.\nШвейцарияликлар бош соврин масаласи ҳал бўлган учрашувда германияликлар устидан ишончли ғалабага эришишди.\nМазкур мусобақа 2017 йилнинг 30 декабридан 2018 йилнинг 6 январигача давом этди.\nБугун: 29-09-2020 19:13:30


Халқ дипломатияси - тараққиёт сари ўзаро ҳамжиҳатлик | Azon.uz - Ахборот-таҳлилий портал\n346 17:55 12.05.2022\nБугун Тошкентда "Халқ дипломатияси - тараққиёт сари ўзаро ҳамжиҳатлик" ШҲТ Халқ дипломатияси форуми бўлиб ўтди. Тадбир доирасида "Заминда тинчлик бизнинг қўлимизда" болалар расмлари кўргазмаси ўтказилди.\nЎзбекистон Республикаси Олий Мажлиси Сенати раиси Танзила Нарбаева, Умумхитой Халқ вакиллари доимий қўмитаси раисининг ўринбосари, ШҲТ Яхши қўшничилик, дўстлик ва ҳамкорлик бўйича Хитой қўмитаси раиси Шен Юеюе хоним, Ўзбекистон Республикаси Ташқи ишлар вазири вазифасини бажарувчи Владимир Норов, ШҲТ Бош котиби Чжан Мин Халқ дипломатиясининг ШҲТ фаолиятидаги ўрни, Ўзбекистоннинг ШҲТга раислиги даврида амалга оширилаётган ишлар ҳақида гапирдилар.\nШуни таъкидлаш керакки, ШҲТ ҳарбий ташкилот эмас. Бу ташкилот асосан аъзо давлатларнинг ҳавфсизлигини таъминлашга масъулдир. ШҲТнинг ўз олдига қўйган вазифалари барқарор тараққиёт ва фаровон истиқбол учун ҳамкорликда фаолият юритишдан иборатдир. Жаҳонда нуфузи ортиб бораётган Ташкилот ўз олдига урушлар ва ҳарбий-сиёсий тўқнашувлар хавфини даф этиб, тинчлик, фаровон ҳаётга эришиш каби улуғ мақсадни қўйган. Қароргоҳи Тошкентда бўлган Минтақавий аксилтеррор тузилмаси ўз меваларини бермоқда. Шу давр мобайнида МАТТ томонидан мингдан ортиқ террор ҳодисаларининг олди олинди. ШҲТ доирасида маданий ва гуманитар соҳаларда алоқалар ривожланиб бормоқда. Мамлакатлар ўртасида талабалар ва ўқитувчи-профессорлар алмашувлари йўлга қўйилган. Санъат соҳасидаги ҳамкорлик ҳам ривожланиб бормоқда.\nЎтган йили бўлиб ўтган саммитда ШҲТ раислиги Ўзбекистонга ўтди. Ўзбекистоннинг ШҲТида раислик қилиши ушбу ташкилот ривожланишига ижобий туртки бўлиб хизмат қилишга, шу даврда ташкилотнинг халқаро алоқалари, унинг ҳуқуқий ва меъёрий асосларининг мустаҳкамланишига эътибор қаратилиши аниқ. Таҳлилчилар томонидан Ўзбекистон ҳамиша ўзининг ШҲТдаги раислигига аниқ ва мувозанатлашган ёндашув билан қараши, мамлакатимиз мазкур ташкиллотнинг нуфузини кўтариш мақсадида фаол харакат қилиши таъкидланди.\nШанхай Ҳамкорлик Ташкилотининг асоси ўтган асрнинг 60-йилларида пайдо бўлган. Ўшанда собиқ Иттифоқ ва Хитой ўртасида чегара муаммоларини тинч йўллар билан ҳал қилиш куннинг асосий масалаларидан бири эди. Совет Иттифоқи тарқаб кетгач, Хитой янги пайдо бўлган Марказий Осиёдаги ўз қўшнилари билан ҳудудий масалаларини замонага мос равишда хал қилишга қарор қилди. Шу тариқа минтақавий ҳамкорликни ривожлантиришнинг янги истиқболлари очилди. Қулай сиёсий муҳит туфайли 1996 йилда минтақада янги - “Шанхай бешлиги” деб ном олган ташкилот ташкил топди. Марказий Осиё муаммоларини Ўзбекистоннинг иштирокисиз ҳал ҳал қилиб бўлмаслигини таъкидлаган Россия ва Хитой таклифи билан 2001 йил Шанҳайда бўлиб ўтган “Бешлик” саммитида Ўзбекистон ташкилотнинг тенг ҳуқуқли аъзосига айланди. Бу Ўзбекистон мустақиллик йилларида стратегик манффатларини такомиллаштириб бориб, минтақамизда барқарорликни мустаҳкамлаш соҳасида халқаро ва минтақавий ташкилотлар билан фаол ҳамкорликка тайёр эканлигини намоён қилди. Таҳлилчилар тўғри таъкидлаганларидек, Ўзбекистон ташкилотга қўшилмади, балки ташкилотнинг муассиси ва тенг ҳуқуқли қатнашчисига айланди. Ўзбекистоннинг ШҲТда иштироки мазкур ташкилотни мустаҳкамлаш билан бирга, минтақавий муаммолар ечимини тугал ва самарали бўлишини таъминлади. ШҲТнинг Ўзбекистон манфаатлари билан ҳамоҳанг жиҳати бор. “Учта ёвуз куч”- халқаро терроризм, диний экстремизм ва айирмачилик, шунингдек гиёҳванд моддалар ноқонуний савдоси ва уюшган жиноятчиликка қарши кураш фаолиятида Ўзбекистоннинг ШҲТга аъзо мамлакатлар билан мавқеи деярли бир хил.\nЕвроосиё ҳудудининг 61 фоизини, дунё аҳолисининг тўртдан бир қисмини ташкил қилган мамлакатлар иштирокидаги Янги ташкилот қабул қилган биринчи ҳужжат “Шанхай Ҳамкорлик Ташкилотини тузиш тўғрисидаги Деклорация”, “Терроризм. сепаратизм ва экстремизмга қарши кураш тўғрисида”ги Конвенция бўлди. Орадан 1 йил ўтиб Санкт-Петербургда бўлиб ўтган саммитда ташкилотнинг тузилмаларини шакллантириш бошланди. 2003 йилда эса ШХТ Котибияти (қароргоҳи Пекинда) ва Минтақавий Аксилтеррор тузилмаси (қароргоҳи Тошкентда) ташкил этилди. 2004 йил 1 январидан бошлаб амалий механизми, маъмурияти ва бюджетига асос солинган ШХТ тўлақонли халқаро ташкилот сифатида тан олинди.\nБугунги кунда жаҳонда нуфузи ортиб бораётган ШҲТга 8 та – Ўзбекистон, Россия, Қозоғистон, Қирғизистон, Тожикистон Ҳиндистон, Покистон ва Хитой аъзо. Афғонистон, Белорус, Эрон, Мўғилистон кузатувчи мақомига эга. Озарбайжон, Арманистон, комбоджа, Непал Федератив Демократик Республикаси, Туркия, Шри Ланка Демократик Социалистик Республикаси Мулоқот бўйича ҳамкор мақоми берилган. ШҲТ саммитларида МДҲ, АСЕАН ва Афғонистон раҳбарларининг таклиф этилиши ташкилотнинг истиқболидан дарак беради.\nҲалқаро экспертлар ўтган галги Ўзбекистоннинг ташкилотга раислиги доирасида ШҲТнинг нуфузини янада мустаҳкамлаш ва фаолиятини ривожланиши йўлида муҳим қадамлар қўйилганлигини эътироф этишмоқда. Ўшанда бир йил мобайнида Ўзбекистон бир қатор янги ташаббуслар билан чиқди ва уларни амалда татбиқ этди. Ўзбекистон томони ҳамиша Ташкилотнинг янада ривожланиши борасида аниқ ва прогматик ёндашувга амал қилди. Ўзбекистон нафақат сиёсий йўналиш, балки иқтисодий йўналишда, транспорт коммуникацияси масаласини ҳал этишда, инфратузилмавий лойиҳаларни амалга татбиқ қилишда Ташкилот самарадорлигини янада ошириш борасида жиддий мулоҳаза юритади.\nЎзбекистоннинг ҳозирда ШҲТдаги раислиги жуда фаол ва самарали кечмоқда.\nХалқаро шарҳловчилар кенгаши раиси\nМахсус Россия Ўзбекистон Хитой Қозоғистон Қирғизистон Тожикистон Ҳиндистон Покистон ШҲТ\n423 21:50 01.07.2022\n705 21:45 01.07.2022\n161 21:30 01.07.2022\n251 21:00 01.07.2022\n241 20:00 01.07.2022


“Интер” собиқ ҳужумчиси АҚШнинг тўртинчи дивизионида тўп суради » Скачать музыку бесплатно новинки музыки 2016-2017\n“Интер” собиқ ҳужумчиси АҚШнинг тўртинчи дивизионида тўп суради\nКомментариев: 0 Просмотров: 233 Дата: 30-01-2016, 15:10 Бразилия терма жамоасининг собиқ ҳужумчиси Адриано келгусидаги фаолиятини АҚШда давом эттирадиган бўлди. Адриано АҚШнинг тўртинчи дивизиони вакили “Майами Юнайтед”га кўчиб ўтди. Ҳозирча шартнома муддати ошкор қилинганича йўқ. Эслатиб ўтамиз, Адриано “Интер”, “Рома”, “Фиорентина” сингари таниқли жамоаларида тўп сурган. Фаолияти давомида ўнга яқин клуб шарафини ҳимоя қилган. - деб хабар бермоқда Stadion.uz нашри.


Таҳлилларни қай тарзда тўғри топшириш керак - Anhor\nAnhor Все посты Таҳлилларни қай тарзда тўғри топшириш керак\nТаҳлилларни қай тарзда тўғри топшириш керак\nҲар биримиз вақти-вақти билан таҳлил топширишимиз керак бўлади. Бу нафақат беморларга, балки соғлом одамларга ҳам тааллуқли. Масалан, таҳлиллар тиббий кўрикдан, йиллик диспансеризациядан ўтиш учун зарур. Бироқ киши таҳлилларни шаҳарнинг турли лабораторияларида топшириб, турли натижаларни оладиган ҳолатлар ҳам бўлиб туради. Нега шундай ҳолат бўлади? Олий тоифали шифокор-лаборант, «Vitalab» хусусий лабораториясининг мудираси Екатерина Учкина билан буни аниқлашга ҳаракат қиламиз.\nТурли лабораторияларда таҳлилларнинг турли натижалари ҳар хил лаборатория ускуналаридан фойдаланилиши ёки турли тадқиқот методлари билан боғлиқ бўлиши мумкин. Шунингдек, таҳлил жавобларига тадқиқот ўтказилган лаборатория идиши, хонадаги ҳарорат режими, реактивларнинг яроқлилик муддати, тадқиқотнинг давомийлиги, транспортировка усуллари, тадқиқ қилинаётган материалнинг “янгилиги” ва беморни таҳлил топширишга тайёрлаш каби омиллар ҳам таъсир кўрсатиши мумкин.\nТаҳлил натижаларини қандай омиллар ўзгартиришга қодир:\nТадқиқот арафасида ёки биоматериални топширишдан олдин тановул қилинган овқат ва суюқлик миқдори;\nТаҳлилларни топшириш арафасида ёки топшириш кунида алкоголь ёки дори воситаларининг қабул қилиниши;\nБеморнинг жисмоний фаоллиги ва асабий-руҳий ҳолати;\nТаҳиллар олинадиган кундаги об-ҳаво ва геомагнит шароитлари;\nМатериални олиш учун қўлланадиган методика;\nМатериалнинг нотўғри олиниши (вақт бўйича);\nНамуна тадқиқот учун лабораторияга тушишидан олдин уни олиш давомийлиги ва сақланиш шароитлари;\nМатериалнинг транспортировка қилиш усули.\nРеклама қилинган шифокорлар ва сифатсиз таҳлилларнинг қурбонига айланмаслик, бундай вазиятларга тушиб қолмаслик ва ҳаққоний натижаларга эга бўлиш учун сифат ва тиббий хизматлар хавфсизлигини назорат қилувчи лабораторияга ишониш ҳамда таҳлилларни топширишга тўғри тайёргарлик кўриш лозим.\nБиоматериални йиғиш бўйича асосий қоидалар\nУмумий таҳлил учун қон эрталаб оч қоринга топширилади. Қонни жисмоний юкламадан кейин, тиббий препаратлар парентерал киритилганидан сўнг, физиотерапия процедуралари ва рентгенологик тадқиқотдан кейин дарҳол топшириш тавсия этилмайди. Такрорий тадқиқотларни бир хил соатларда ўтказиш керак, чунки қоннинг морфологик таркиби суткалик ўзгаришларга учрашга мойил.\nҚатор таҳлиллар оч қоринга топширилади. Масалан, биокимёвий (глюкоза, холестерол, билирубин ва бошқалар) ва серологик тестлар (сифилис, В гепатити), гормонлар (ТТГ) ва бошқалар. “Оч қорин” – бу охирги овқатланиш ва қон олиш орасида камида 8 соат вақт бўлиши керак (аммо камида бу вақт оралиғи 12 соат бўлгани маъқул).\nШарбат, чой, қаҳва, бунинг устига шакар солинган – бу ҳам овқат, шу боис бироз сабр қилишингизга тўғри келади. Сув ичиш мумкин.\nЛипидли профил (холестерол, ЛПВП, ЛПНП, триглицеридоар) параметрларини аниқлаш учун қон қатъий “оч қоринга” (12 соатлик танаффус билан) топширилади.\nАгар умумий қон таҳлилини топшириш лозим бўлса, охирги овқатланиш қон топширилишидан камида 1 соат олдин бўлиши лозим. Нонушта ширин бўлмаган чой, ёғсиз ва сутсиз тайёрланган шакарсиз каша ва олмадан ташкил топиши мумкин.\nТиббий кўрикдан 1-2 кун олдин рациондан ёғли, қовурилган таомларни ва алкоголни чиқариб ташлаган маъқул. Агар бир кун олдин зиёфат бўлган бўлса, унда лаборатория тадқиқотини 1-2 кунга кечиктиринг. Қон олинишидан 1 соат олдин чекишдан тийилинг.\nКортизолни тадқиқ қилиш учун қонни эрталаб соат 8:00-9:30 да оч қоринга топшириш зарур.\nПролактинни тадқиқ қилиш учун қон уйғонгандан кейин 2 соатдан сўнг 12 соатлик оч қоринга топширилади.\nТестостеронни тадқиқ қилиш учун қонни олдинги кунларда жисмоний юкламалар мавжуд бўлмаганида топшириш керак.\nЭякулятни тадқиқ қилиш учун 3-4 кун жинсий алоқадан тийилиш лозим.\nСийдикни текшириш учун ташқи жинсий органлар тозаланганидан сўнг янги эрталабки (концентрацияланган) сийдикни, унинг ўрта порциясини тадқиқ қилиш лозим. Тадқиқот одатий ичимлик режими шароитларида ўтказилади.\nСийдикни Нечипоренко методи бўйича тадқиқ қилиш учун эрталабки сийдикнинг ўрта порцияси йиғилади.\nУмумий ахлат таҳлили учун фақат шиша ёки пластмасса идишда озроқ миқдорда етказилган янги ахлат тадқиқ қилинади.\nЛаборатория танловига жиддий муносабатда бўлинг – таниш шифокорлардан сўранг, интернетда фикр-мулоҳазаларни ўқинг, натижаларни динамикада билиш учун (қабул қилинган даволаш ишларидан кейинги ўзгаришлар) таҳлилларни битта лабораторияда топширинг.\nЎзбекистон президентининг Қозоғистонга ташрифи доирасида фавқулодда вазиятлар ҳақида огоҳлантириш ва уни бартараф этиш, фазони тинч мақсадларда тадқиқ қилиш ва ундан...\n2021 йил 6 декабрь, Тошкент, Ўзбекистон – Америка халқининг сахийлиги туфайли, коронавирусга қарши курашиш мақсадида Ўзбекистонга 301,860 доза “Pfizer” вакцинаси...\nЎзбекистон ҳукумати аэропортларни реконструкция қилиш масаласида “Новапорт” компаниясига рад жавобини бериши мумкин


Ўзбекистон 12:24 / 19.10.2021 406\n“Жорий йилда пойтахт аҳолиси билан учрашганимда маҳаллаларни обод қилиш бўйича олдимга кўплаб муаммоларни кўтариб чиқишди. Буларни ҳал қилиш учун ҳар бир маҳаллага 2 миллиард сўм берилгани, маблағлар жамоатчилик таклифлари ва уларнинг бевосита назорати остида сарфланаётгани ўз самарасини берди.\nУшбу тажрибани тизимли давом эттириб, ажратилаётган маблағларни янада кўпайтирамиз. Бунинг учун 575 та маҳаллани ривожлантириш бўйича шаҳар ҳокимлиги қошида алоҳида жамғарма ташкил этилади ҳамда ҳар бир маҳаллага 10 миллиард сўмдан ажратилади. Бу шаҳар бўйича қарийб 600 миллион доллар маблағ деганидир.\nУмуман олганда, Тошкент шаҳар ҳокимлигида Пойтахт иқтисодиёти ва урбанизация масалалари билан тизимли шуғулланадиган илмий марказ очилади. Ушбу марказ аҳоли орасида доимий сўровлар ўтказиб, мавжуд муаммоларнинг илмий ечимларини ишлаб чиқади”, деди президентликка номзод.


Алмазбек Атамбаев Шавкат Мирзиёевни Ўзбекистон Президенти бўлгани билан табриклади\nҚирғизистон Республикаси президенти Алмазбек Атамбаев Шавкат Мирзиёевни Ўзбекистон Республикаси президенти лавозимига сайлангани билан табриклади.\nДавлат раҳбари ўзининг табрик телеграммасида маълум қилишича, 2016 йилнинг 4 декабрь кунги сайловда Шавкат Мирзиёевнинг ғалаба қозониши ўзбек халқининг кенг қўллаб-қувватлови ҳамда ишончини кўрсатиб берди.\n«Чуқур ишонаманки, сизнинг раҳбарлигингиз остида Ўзбекистон Республикаси ўзининг барқарор ривожланиш йўлида давом этади», - дейилади телеграммада.\nАлмазбек Атамбаев Ўзбекистоннинг тайинланган президенти Шавкат Мирзиёевга мустаҳкам соғлиқ ва давлат ишларида муваффақият тилаган.\nЭслатиб ўтамиз: МСК раиси сайловчиларнинг 88,61 фоизи Либерал-демократлар партияси номзоди Шавкат Мирзиёев учун овоз беришганини эълон қилди. Шавкат Мирзиёев номзодини 15 906 724 киши қўллаб-қувватлаган. Эндиликда ушбу номзод кейинги 5 йил муддатда Ўзбекистон президенти ҳисобланади.


Пайариқдаги оилаларнинг муаммоси ҳал бўлди — ҳокимлик ваъдасини ўз муддатида бажарди\n19:00 / 23.07.2017\n21 июль куни сайтимизда Самарқанд вилояти, Пайариқ тумани, «Хўжа Исмоил» МФЙда яшовчи уйи бузилган фуқаролар дуч келган айрим муаммолар юзасидан «Имом Бухорий мажмуаси яқинида уйи бузилган оилалар товон пули олишолмаяпти» сарлавҳали мақола эълон қилинган эди.\nМуаммо юзасидан Пайариқ туман ҳокимининг ўринбосари Шавкат Тошпўлатовга қўнғироқ қилганимизда, у ҳақиқатдан ҳам ҳалигача уй эгаларига пул берилмагани, пул туман бюджети томонидан ажратилишини таъкидлаган эди. Ҳоким ўринбосари туман бюджетидан айни дамда шу мақсад учун маблағ ажратилгани, бузилган уйлар 850 миллион сўмга баҳоланганини билдириб, бу борада ҳозир Республиканинг рухсати кутиб турилгани, 1–2 кунда фуқароларга маблағ ажратилишини айтган эди.\nУшбу воқеа юзасидан таҳририятимизга мурожаат қилган А.Йўлдошевнинг қўнғироқ қилиб билдиришича, туман ҳокими, сенатор А.Жўраев 22 июль куни фуқаролар билан учрашган ва уларнинг ташвишлантираётган муаммо албатта бугун-эрта ҳал бўлишини билдирган. Пайариқ туманидаги мутасадди раҳбарлар бугун оилаларга 850 миллион сўмга яқин товон пулини тўлиқ топширишган.\n«Қишлоғимизда байрам бўлиб кетди, одамлар сизлардан ҳам, мурожаатимизга «лаббай» деб жавоб берган мутасадди раҳбарларимиздан ҳам хурсанд, эртадан ҳамма янги ватанини қуришга киришади», дея ўз миннатдорчилигини билдиради А.Йўлдошев.\nИмом Бухорий Пайариқ тумани\nШавкат Мирзиёев Имом Ал-Бухорий мақбарасини зиёрат қилди